text:
Fólkaheilsurenning 2016
Renn! tað er títt DNA
Leygardagin 4. juni kl. 14 skipa Sirið Stenberg, landsstýriskvinna, Bragdið og Fólkaheilsuráðið fyri Fólkaheilsurenning í Havn.
“Eg eri sera glað fyri, at tátturin við teimum vældámdu Fólkaheilsurenningunum nú verður tikin upp aftur. Hetta er eitt gott tiltak og øll kunnu vera við ” sigur Sirið Stenberg, landsstýriskvinna.
Endamálið við fólkaheilsurenningini er ikki at kappast, men at geva øllum – yngri sum eldri – eitt gott og hugnaligt høvi at røra seg saman við øðrum. Tað ...stendur sjálvsagt púrasta upp til tey luttakandi, um tey vilja ganga ella renna teinin; mest umráðandi er at vera við.
”Við at skipa fyri Fólkaheilsurenning, ynskja vit at gera vart við týdningin av at liva sunt og virki. Øll hava vit gott av at røra okkum eitt sindur, og tí vóni eg at síggja nógv fólk til Fólkaheilsurenningina”, sigur Sirið Stenberg, landsstýriskvinna.
Somuleiðis fegnast Sirið Stenberg um at tey trý tiltøkini Fólkaheilsurenningin, ”Kom og gang hálvmaraton” hjá Krabbameinsfelagnum og Tórshavn Marathon verða skipað samstundis, tí so hava øll møguleika fyri at fara til tað tiltakið, sum teimum dámar best.
Sirið Stenberg vónar, at onnur feløg kring landið eisini hava hug til at fara undir at skipa fyri Fólkaheilsurenningum.
Seinni í ár fer Sirið Stenberg at skipa fyri eini fólkaheilsuráðstevnu, har ein fólkaheilsuvirðisløn eisini fer at verða latin á fyrsta sinni.
Tilmelding
Tilmelding til Fólkaheilsurenningina 2016 fer fram á www.renn.fo til hóskvøldið 2. juni kl. 23. Start nr. skulu avheintast á Torginum í SMS fríggjadagin 3. juni, har eisini tilmelding kann fara fram. Luttøkugjald: Børn 0-12 ár 30 kr.; vaksin t.v.s. 13 ár og eldri 50 kr.
Start nr. er samstundis lutaseðil um ymiskar vinningar aftaná renningina. Allir luttakarar fáa frukt og okkurt leskiligt at drekka.
Upplýsing og ráðgeving um heilsu
Fríggjadagin 3. juni kl. 15-19 ber til at gera ymsar kanningar á Torginum í SMS og harvið fáa upplýsing og ráðgeving um heilsuna.
Meira kunning
Meira fæst at vita um Fólkaheilsurenningina við at venda sær til Fólkaheilsuráðið, telefon 30 47 00 ella á t-post: fhr@folkaheilsa.fo
Tilmelding her: http://athletics.admind.fo/index.php?event=152


c: text/html

text:
Dagtilboð
Doktarahúsið – fyri fólk við minnissvinni
Doktarahúsið í Fuglafirði er eitt dagtilhald, ið er ætlað teimum, sum búgva heima og hava fingið staðfest sjúkuna demens. Endamálið er at skapa tryggar karmar um gerandisdagin hjá teimum, sum eru í dagtilhaldinum til tess at betra um lívsgóðskuna og evni at megna dagin.
Í dagtilhaldinum verður bjóðað uppihald, máltíðir og koyring til og frá húsum fyri fastan dagsprís.
Avvarðandi hjá persónum við demenssjúku eru altíð vælkomin at seta seg í samband við okkum at fáa stuðul og ráðgeving í sambandi við sjúkuna og teir trupulleikar, hon kann elva til. Tú kanst venda tær til dagtilhaldið á tlf. 73 02 40 gerandisdagar millum kl. 11.00 og 15.00.
Tú kanst søkja við at venda tær til skrivstovuna hjá Nánd á tlf. 73 02 00 ella við at heinta oyðublað her.
Ansingartilboð
Óhjálpin persónur, 67 ár og eldri, kann fáa ansara, um so er, at Nánd metir at tørvur er á støðugari røkt og hjáveru.
Ein ansari kann vera avvarðandi, familjulimur ella annar, ið er mettur førur fyri at átaka sær ansingaruppgávuna. Samsýning fyri at ansa kann verða veitt eftir ávísum leiðreglum fyri ansingartilboð.
Tú kanst søkja við at venda tær til skrivstovuna hjá Nánd á tlf. 73 02 00 ella við at heinta oyðubløð her.

robotstxt: allowed

filter: keep


text:
Fríggjadagur
Fríggjadagur er ein vikudagur. Dagur Frigg. Tað hevur oftani verið misskilt av nógvum, at dagurin var givin heitið eftir Freju, men so hevði dagurin verið kallaður freyagadagur. Á norrønt : "Freyja" Tað norrøna heitið á fríggjadegið er : "frjádagr". Sostatt, hevði heitið Freja ikki rigga til. Frigg, sum var kona Óðin riggar harafturmóti væl til. Frigg hevði ikki so stóran týdning í norrøna gudalæru, men ímillum vesturgermananir hevði hon stóran týdning. Vesturgermananir høvdu ikki hoyrt um Freju, so teir dyrkaði "hana", sum fruktberðs gudindina og ikki Freju. Á gomlum týskum merkir Frigg : "Fría" og Fríggjadagur eitur "fríatag", nytýskum : "freitag" og á gomlum enskum "frígedæg" nyenkst "friday".
Á Latíni Veneris dies (Dagur Venus). Dagurin hevur ikki fingið heitið frá gudindini Venus, harafturímóti er tað gongustjørnan Venus, sum dagurin er uppkallaður eftir.


text:
Archive for the ‘Uncategorized’ Category
Nýggjan Blogg
Nýggi bloggurin sæst her http://www.miriamjanus.com/blog
Mac World 2008
Fyri uml. einum ári síðani skiftu vit bæði frá PC til Mac. Eftir 1 ár við Mac er niðurstøðan tann, at Mac er super. Vit skifta ongantíð yvir aftur til PC 🙂 So vita tit tað…
Her eru tvey klipp frá Mac World 2008.
Samandráttur av Mac World 2008 í 60 sekund.
Nú er tíð til at fáa nýggja teldu.
Myndir av Duritu
Fríggjadagin tóku vit nakrar myndir av Duritu og tað gekk sera væl. Her er ein teirra, og restin kemur fyrst í januar.
1.
Jólamyndir
Nú hava vit so tikið nakrar jólamyndir. Tað hevur verið spennandi og enn eru nøkur eftir at taka av.
Tit eru sjálvsagt vælkomin at skriva viðmerkingar til myndirnar. Nakrar koma afturat seinni.
Hava tit spurningar í samband við jólamyndir ella myndir at geva í jólagávu so eru tit vælkomin at ringja tlf. 268412.
1.
2.
3.
4.
5.
6.
Gávukort
Nú er eisini møguligt at keypa gávukort frá Garfild.fo. Kortini kunnu fáast í 500, 1.000, 1.500 og 2.000 kr. Um tú vilt gleða onkran við einari fantastiskari gávu so er at senda okkum ein t-post á: garfild@mac.com og viðmerkja fult navn, adressu, telefonnummar og hvønn tú ætlar at geva tað til.
Tá ið viðkomandi hevur fingið gávuna seta tey seg í samband við okkum og vit finna eina tíð saman at taka myndir í.
The winner is found: Birita Hansen
To celebrate that we have had more than 10.000 visitors on the Blog we gave you the opportunity to win a £100 voucher. Many people replied and the lucky winner is: Birita Hansen, from the Faroe Islands.
This beautiful photo shown is from Malan and Arni’s wedding. We are soon to show a slideshow of their wedding album. They were great to work with and the album is awesome.. so feel free to visit the blog again later and have a look at the slideshow. 😉
Í samband við at vit hava havt meiri enn 10.000 vitjandi á Blogginum, góvu vit tykkum møguleikan at vinna eitt gávukort uppá 1000 kr. Nógv fólk skrivaðu inn og vinnarin er: Birita Hansen.
Hendan vakra myndin er tikin í brúdleypinum hjá Maluni og Arna. Vit eru næstan liðug at gera brúðaralbumið hjá teimum og um nakrar fáar dagar kemur eitt slideshow av albuminum út á bloggin. Malan og Arni vóru sera góð at arbeiða við og albumið riggar sera væl.. so vitjið heimasíðuna aftur seinni og tit kunnu síggja eitt slideshow av einum flottum albumi 😉
Julian
This is one of the cutest kid we know. We met him on the Faroe Islands this summer and got to spend some time with him there. When we met him he still did not know how to walk, but just after we came back to the UK he learned how to walk. As you can see on one of the photos he likes very much spaghetti 🙂 We will maybe meet him again on Christmas and then we can get some more photos of him.
Hetta er eitt tað fittasta barnið vit enn hava møtt 🙂 Vit komu at kenna hann í Føroyum í summar og tað var ógvuliga skeg. Hann dámar sera væl at eta spaghetti og at spæla bólt. Tá vit vóru í Føroyum dugdi hann enn ikki heilt at ganga, men tað ger hann nú. Vit síggja hann vónandi aftur á jólum og so fáa vit eisini fleiri myndir av honum.
Men her eru so tvær myndir av honum.
1 Texture
2
3
10.000 visitors
Our first post on this blog was posted on the 8th of May this year and already now we have had more than 10.000 visitors on our Blog. We are grateful for these visits and want to celebrate this by giving away a £ 100 voucher from Garfild.
For your chance to win this voucher please send us an e-mail to garfild@mac.com with your name and address and you have a chance to win. We will announce a winner on the Blog on monday 15th of October.
Good luck.
8. maj 2007 løgdu vit fyrsta postin út á bloggin og vit hava nú havt meira enn 10.000 vitjandi. Hetta eru vit sera fegin um og tí fara vit á Garfild at geva eitt gávukort uppá 1.000,- kr.
Ynskir tú at vera við og fáa møguleika at vinna gávukortið, so er bara at senda ein t-post til garfild@mac.com og upplýsa navn og adressu. Mánadagin 15 oktober verður ein vinnari útnevndur á blogginum.
Góða eydnu!


text:
Kunningarskriv fyri fyrru hálvu í 2011.
Fyrst vilja vit ynskja tykkum eitt gott nýggjár, og takka fyri gott samstarv í 2010.
01 feb. : Halda vit 21 ára-føðingardag fyri Lítlaskógi, vit bjóða tykkum ein drekkamunn á Beranum frá kl. 15.00-17.00.
07. mars: Føstulávintsmánadag sláa vit tunnu.
Í viku : 11 og 12. er verkætlan á stovninum.
08 apríl : Ráðleggingardagur, hendan dagin er stovnurin stongdur.
Í viku 23: Sól og summar dagur ímillum 15.15 og 17.00.
Sól og summardagur er eitt afturvendandi tiltak her á Lítlaskógi, vit tendra grillurnar, hava salat, saft, the, kaffi og annað ið har til hoyrir, tit hava tað við sum tit vilja leggja á grilluna, til tykkara familju.
Stovnurin er stongdur í viku 28 – 29 – 30.
____________________________________________________________________
Foreldragjald 2011.
Vøggustovupláss kr. 2.357 um mánaðin í 11 mánaðir um árið.
Barnagarðspláss kr. 1.469 um mánaðin í 11 mánaðir um árið.


text:
Eftir sum Houston er fyrsta orð, sagt av mannamunni á Mánanum, hildu vit at tað var sjálvsagt at vitja Space Center Houston, haðani 65 rúmdarfør eru send, hitt nýggjasta í juli. Skilligt er at økið hevur sæð betri dagar og í dag man tað vera av lítlum týdningini í altjóða rúmdargransking. Eftir at hava staðið meiri enn ein tíma og bíða, sluppu vit ein túr í einum lítlum toki.
Mest forvitnisligt var Mission Control Centre, omanfyri, og stóra høllin við frásøgnum um rúmdarførini, niðanfyri, har serliga Apollo 11 var áhugavert. Men hetta er alt sæð fyrr á Cape Canaveral í Florida í fjør.
Sitandi í tokinum til útgongdina, varnaðist eg eitt fuglabúr á vegginum. Kanska er hetta mest spennandi mynd frá Rúmdarstøðini í Houston.


text:
Flytingar í sambandi við Kristi Himmalsferðardag
Hósdagur 10. mai er Kristi Himmalsferðardagur, og fríggjadagur 11. mai er frídagur hjá donsku bankunum. Tí verða ongar bankaflytingar gjørdar hesar báðar dagarnar.
Niðanfyri sært tú freistirnar, sum eru galdandi, um flytingar skulu vera móttakarunum í hendi áðrenn Kristi Himmalsferðardag:
- Seinasta freist at gera flytingar til aðra konto í BankNordik er mikudagin 9. mai kl. 18.30.
- Seinasta freist at gera flyting sama dag til kontu í øðrum peningastovni er mikudagin 09. mai kl. 11.30.
- Skundflytingar til kontu í øðrum peningastovni kunnu gerast til mikudagin 09. mai kl. 18.30.


text:
Enn einaferð so vóru allir luttakararnir í ársins Fugloyar Renning sera væl nøgdir við tiltakið. Siglt bleiv úr Hvannasundi kl. 8.45 og kl. 10.00 komu tey í land í Hattarvík og tá hevði Treysti prýtt bygdina við málportali, fløggum og tónleiki. Hálvan tíma seinni byrjaði sjálv renningin.
33 luttakarar ymsastaðni frá vóru tilreiðar. Eitt týskt par, eitt norskt par, ein donsk kvinna, suðuroyingar, vágafólk, havnafólk, eysturoyingar, nólsoyingar, føroyingar uttanlands og nakrir norðoyingar. Runnið verður frá Hattarvík til Kirkju og aftur til Hattarvík. Teinurin er umleið 10,5 km. Fyrstur aftur til Hattarvíkar varð týskarin Frank Hekers. Hann brúkti beint yvir 50 minuttir. Honum á bakið kom Jonhard Larsen.
Millum kl. 12 og 13 bjóðaðu bóndahjúnini suppu og annað gott, áðrenn farið bleiv útferð til Skarðsvík. Við til útferðina fingu allir luttakarar ein góðan føroyskan matpakka við rugbreyði og føroyskum viðskera (skerpikjøti, rullupylsu og kjøtpylsu). Ætlanin var at fara niðan á Eystfelli og ganga framvið Eggini, men tað bleiv tíverri ov tjúkt í erva og tí bleiv útferðin broytt. Nøkur tóku túrin út á Egg ístaðin. Um trýtíðina vóru øll aftur, og tá bleiv borðreitt við kaffi og onkrum afturvið. Ritan kom aftur eftir luttakarunum kl 16.00 og eftir at hava lagt at á Kirkju og Eiðinum í Svínoy, so vóru øll aftur, bæði móð og sera vælnøgd, í Hvannasundi umleið kl. 17.30.
Herfrá skal berast ein tøkk til Jastrid og Símun fyri blíðskapin og góða fyriskipan.
Skoytast kann uppí, at danin Anders Lund Madsen hevur verið úti í Hattarvík í nakrar vikur, har hann gerð upptøkur til nakrar sendingar og sjálvandi vildi hann eisini filma "Fugloy's største sportsbegivenhed" sum hann málbar seg.
Myndir finnast á leinkjunum niðanfyri:
Fugloyar Renning 2017 (myndir: Gutti, Hjaltur & Jastrid)
Fugloyar Renning 2017 (myndir Henning Nygaard)


text:
Nógvur matur verður blakaður burtur, tí hann ikki er nóg penur. Ikki nóg penur at selja væl at merkja. Men einki er galið við smakkinum, hóast ein gularót kanska sær eitt sindur skeiv og undarlig út.
Nógvur annar matur, sum verður framleiddur, verður eisini blakaður burtur, tí hann sær øðrvísi út.
Haraftrat kemur allur tann maturin, sum vit blaka burtur, tí hann er farin út um datomerkingina, men framvegis smakkar væl.
Allur hesin matur, sum verður blakaður burtur, er nóg mikið til at metta tvær milliardir fólk.
Tí eru fólk farin at steðga stóru matspilluni. Felagskapir eru komnir til í fleiri londum, eisini her í Føroyum.
Blakar tú góðan mat burtur?


text:
Firvaldur livir vanliga ikki leingi og má tí skunda sær at finna sær maka.
Kvennfirvaldur livir ofta bara nakrar fáar dagar og má tí verpa skjótast gjørligt. Tí er tað so væl gjørt, at kallfirvaldar verða klaktir upp til eina viku áðrenn kvennfirvaldar og eru til reiðar at makast beinanvegin, sum kvennfirvaldarnir eru klaktir.
Serlig luktevni og vøkru mynstrini og bjørtu litirnir fáa firvaldar at tekkjast hvør øðrum. Teir para seg við afturkroppinum vendum móti hvør øðrum. Teir kunnu sita soleiðis í fleiri tímar. Er vandi á ferð, kunnu teir enntá flúgva av stað saman. Annar hálar tá hin aftureftir.
Kallfirvaldur kann makast fleiri ferðir. Kvennfirvaldur makast og verpur bara eina ferð.


text:
1890-1949
Robert Ripley var amerikanskur teknari, amatør antropologur og virkiseigari.
Hann varð føddur í Santa Rosa í Kalifornia, hevði sera stóran áhuga í baseball, men noyddist at gevast at spæla vegna ein skaða.
Hann arbeiddi sum teknari og skrivaði ymiskt í bløðum og tíðarritum, men gjørdist ikki kendur fyrr enn hann fór undir at skriva um serlig fyribrigdi við heitinum Believe it or not!
Í 1922 fór hann fyrstu ferð sína um heimin fyri at skriva um sovorðið, sum hann helt vera nakað heilt serligt og hugtakandi. Hann fekk seinni samband við útgávurisan William Randolph Hearst, sum gjørdi, at Ripley gjørdist kendur í fleiri londum.
Ripley hevði stóra ávirkan; 3. November 1929 skrivaði hann: trúgv tí ella ei! men Amerika hevur ongan tjóðasang. Hetta hevði við sær, at forsetin Herbert Hoover í 1931 gjørdi av, at The Stars Sprangled banner skuldi vera amerikanskur tjóðsangur.
Ripley víðkaði alla tíðina um virksemi sítt; í 1930 fór hann at senda upptøkur í útvarpi, sum vóru tiknar ymsa staðni frá úr heiminum og sum hugtóku fólk almikið og í 1932 lat hann fyrsta savn sítt The Odditorium upp í Chicago og nøkur ár seinni vóru slík søvn at finna í fimm øðrum býum í USA og New York Times hevði kosið hann at vera best umtókta mann í landinum.
Í 1948 fór Trúgv tí ella ei! at ganga sum sjónvarpsrøð, ein sera djørv avgerð, av tí at so fá fólk tá áttu eitt sjónvarp. Stutt aftaná hetta gjørdist Robert Ripley sjúkur og doyði. Hildið verður at hann man hava vitjað yvir 200 ymisk lond í livitíð sínari.
Ripley er mangan vorðin ákærdur fyri at vera lygnari ella at gera alt ov nógv av, men greitt er at hann hevði nógv fólk í starvi, sum bara høvdu sum arbeiði at eftirkanna pástandir hansara.
Í dag er fyritøkan ein sera umfatandi, hon eigur part av t.d. vokssøvnunum hjá Luis Tussaud og Guinnes, umframt at hon sjálv hevur Ripleysøvn um allan heim.
Útgávur:
2008 Leitingin eftir skorpnaðum høvdum.
Heimasíða:
www.ripleys.com


text:
Mortan og Heini meta um 9. umfar
Mortan Enni | 02/05/15
Eg og Árni Vang tippaðu ikki serliga væl seinast. Okur fingu onki plettskot, og einans nøkur røtt boð, men tí seinasta umfar var eisini svikafult. Árni fekk fong í Vági og í Klaksvík og eg fekk fong í Vági, Klaksvík og í Gøtu. Mortan 3, Árni 2
Samlaða støðan
Gestir, 19 stig
Mortan, 24 stig
Gesturin hesaferð er Heini Festirstein. Hann er sum tikin úr leikum, tá hittinorðaðar viðmerkingar eru til taks um polititisku støðuna í landinum á teimum sosialu miðlunum. Umframt at verða EB/Streymari um ein háls er Heini eisini ein rossioneri og hann verður rørdur og fellir eitt tár á kinn, tá ein tosar um Maldini, Baresi og Costacurta. Hvør vakrari og betri enn annar.
9 umfar
B36 – AB
Heini
Her fer B36 avstað við øllum, tí teir eru komnir í gott í gongd og fara at liggja í topp 3 í oktobur mánaði, tá alt skal avgerast.
Teir hava fingið ein tann besta leikaran í Føroyum at leggja upp til mál, nemliga Hans Paula í EB/Streymi. Hann er komin væl inn á liðið og matchar væl saman við Lukasi og Jákupi. Og teir koma at vinna nógv stig á heimavølli og tað gera teir eisini á grannunum av Argjum, sum slet ikki eru komnir í gongd. Eg haldi teir hava skuffað higartil, tí teir hava gott fólk á papírinum, men teir eru meira eitt mittararlið í oktober. B36 – AB, 3-1
Mortan
AB er komið í niðurflytingarváða. Teirra framsøkna ætlan um at enda í oddinum í føroyskum fótbólti, er eins og tilætlað og sannlík, sum at Jóna Mortensen, tingkvinna, fer at bera flaggið fremst í ólavsøkuskrúgonguni. B36 fer at fáa ein lættan leikdag og Jákup á Borg fer at hugna sær á síðuni, og harvið smíða seinasta seymin í kistuna hjá Oddbjørn Joensen, AB venjara; fyrsta uppsøgnin. B36-AB, 3-0
HB – Víkingur
Heini
HB er nokk tað liðið, sum hevur skuffað mest, teir hava fingið for fá stig, og Heðin hongur í einum klønum tráði, sum eg skilji tað. Um teir skulu fáa nakra sum helst vón um eitt FM, skulu teir vinna á sterka Víkingi, sum hevur ein tann besta hópin í Føroyum – teir hava so tann dýrasta hópin við fleri landsliðsleikarum, sum Sigfríður nokk skal fáa at dansa í takt. Eg vænti, at Víkingur fer at vinna dystin, tí teir eru betur fyri mann til mann.
Mortan
Everlasting, yndislgi og fagurligi darling hjá Víkingi, Suni Olsen, fer at rekja skammblettin úr HB. Heðin Askam er bebbaræddur fyri Sigfríði Clementsen, sum er ein gløggur venjari og kennir HB sum sín egna lumma, og eg vænti, HB fer at tapa dystin. Sigast skal tó, at hóast um Víkingur vinnur bardagan sunnudagin, fer HB at koma sterkt aftur seirri. Tað er HB! HB-Víkingur 0-2
NSÍ – KÍ
Heini
Runavíksingar hava fingið eina góða byrjan, teir komu gott nokk í víkingamaskinum seinasta sunnudag, tí teir hava fleiri leikrar við lítlum royndum í bestu deildini. Skilji teir hava 3-4 tannáringar í liðuppstillingini, og tað er flott, at teir hava fingið samlað so nógv stig, og so hava teir Klæmint, sum rakar málið 9 av 10 ferðum, hann er tann mest umráðandi persónurin á liðnum, spælir hann væl, fær NSÌ stig. KÍ hevur fingið nógvar góðar leikarar og ein harðan fana sum venjara. Um teir fáa gongd í maskinaríið, so verða teir ringir at steðga, men teir hava ikki fingið bestu byrjanina. Men eg vænti, at teir kunnu taka stig í Runavík, um teir spæla upp til sítt besta. NSÌ – KÍ, 2-2
Mortan
Torførasti dysturin at tippa hetta vikuskiftið, tí nógvir pengar standa uppá spæl fyri at fáa fjórða plassið, ið fer vinna liðunum rættindi til blokkstuðulin frá FSF, fyri síðan at fáa horfiknu spælararnar úr Eysturoynni í egnan hóp. Nervapirrandi, men KÍ fer at vinna tepurt. NSÍ-KÍ, 1-2.
ÍF – FC Suðuroy
Heini
ÍF hevur eitt gott lið, sum ikki hevur fingið bestu byrjan á kappingarárið, har er gott fólk komið til, millum annað besti áloyparin í fjør í gongd, Laval. Men hava teir ikki fingið í gongd enn. Men nú hava teir vunnið á Føroyameistarum og KÍ á heimavølli so á heimavølli koma teir at fáa nógv stig og tað gera teir esini á FC Suðuroy, sum eg ikki kenni so nógv til, men vænti fer at liggja og kappast við EB/Streym um plássini niðast. Teir fara suður við ongum.ÍF – FC Suðuroy, 3-0
Mortan
ÍF eru sterkir í Fuglafirði og FCS eru ikki so sterkir á útivølli. Hóast FCS hevur spælt 3 góðar dystir í seinastuni, so fara ÍF-arirnir at verða ov góðir at matcha defensiva spælistílinum hjá Jóan Paula Olsen. Tað er á Eiðinum at FCS fer at vinna stigini, og tað er ongin katasfrofa um teir tapa móti ÍF.
ÍF-FC Suðuroy, 3-0
EB/Streymur – TB
Heini
EB/Streymur er eitt lið, sum bara kann yvirraska í ár, teir eru ungir og raskir, men hava fingið oyrini í maskinaríið nakrar ferðir í ár. Skulu teir hava hasi 20-25 stig í oktober, skulu teir byrja nú, og tey skulu koma á heimavølli móti liðum sum TB, AB og FCS. Men eg dugi illa at síggja teir vinna TB sunnudagin, tí TB sær út til at hava fingið stabiliserað seg, og hava fingið stig seinastu dystirnar, og Páll hevur fingið okkurt at rigga har suðuri. Páll er annars ein gamal kenningur, tí hann hevur verið venjari í tveimun umførðum hjá EB, millum annað hjá mær.
EB/Streymur hevur mist eitt heilt lið seinastu 2 árini, tað er einki lið, sum kann tola at missa leikarar sum Arnbjørn, Hans Paula, Marna, Sorin, Levi, Pætur, Gert, Egil og René, fleiri landsliðsleikarar. So hatta unga liðið við ongum royndum skal standa sína roynd í ár, og tað verður ringt. Eg vóni, at teir klára at hanga í deildini, men so skulu teir fáa nøkur stig á kontuna. Men teir fáa bara tað eina stigið móti TB, sjávt um eg vóni teir fáa øll 3.
EB/Streymur – TB 1-1
Góðan dyst, Tvørafólk og vælkomin
Mortan
TB hevur ongan málmann. Teir vita, at okur ikki hava ein málmann, og okur vita, at okur ongan málmann hava, tað fer at seta sín dám á dystin. Við allari óeydnuni, sum er fallin okkum í lut í seinastuni, og tí væntandi dómaratekki til TB, fer EB/Streymur tíðanverri at vinna. EB/Streymur – TB, 3-1


text:
Tríggjar verkstovur vera á fyrsta Listaskúlin á ferð, sum verður í Eysturkommunu. Ein av teimum er ein myndlistaverkstovan hjá Janusi Dam Guttesen, illustratøri. Um verkstovuna sigur hann:
Tað er stuttligt og spennandi at tekna frá veruleikanum og tú lærir at síggja tingini á ein nýggjan hátt. Hetta ger teg eisini betur føran at tekna úr hugaheiminum.
Vit fara at tekna lutir, sum t.d. útstappaðar fuglar, gerandis lutir – og eina livandi modell.
Tekniskeiðið kemur inn á grundleggjandi tekniførleikar, sum skuggalegging, styttingar, form og rørslu. Tú lærir at leggja dent á tað týdningarmikla og sálda tað óviðkomandi frá. Teori og praksis í góðari javnvág.
Tekniskeiðið er fyri bæði leik og lærd.
Skráin fyri vikuskiftið er at lesa HER.


text: Samfelagsfrøði í fólkaskúlanum er ein lærugrein, har næmingarnir verða kunnaðir um ymiskar týðandi tættir av samfelagnum. Nakað av ástøðislesnaði er, men lærugreinin skal taka støði í gerandisdegnum hjá næminginum og týðandi evnum, sum eru uppi í tíðini. Eisini hevur tað stóran týdning, at næmingarnir læra at finna sær týðandi og álítandi vitan um samfelagið, ið gevur teimum møguleika at taka lut í samfelagslívinum. Sum heild er samfelagsfrøði í fólkaskúlanum ein lærugrein, har farið verður út í samfelagið, og sum lærir næmingarnar at standa seg í samfelagnum.


text:
Tíðindi
Uppvøkstur við skíggjan
- Hósdagur, 03 Mai 2018 22:12
Frá Barnaverndarstovu Føroya Í dag fáa flestøll børn teldlar, fartelefonir, teldur, Playstation og tílíkt heilt tíðliga upp í hendurnar, og hesir miðlar fylla saman við sjónvarpinum nógv í gerandisdegnum.
Kvøldskúlaframsýningin 2018 og vørutombula
- Týsdagur, 17 Apríl 2018 14:36
Sunnudagin, 22. apríl 2018 kl. 14.00-17.30, verður tann árliga framsýningin hjá kvøldskúlanæmingunum í Stranda skúla.
Samstundis sum kvøldskúlanæmingarnir sýna fram teirra avrik fyri veturin, skipar Rumeniahjálpin fyri vørutombula.
Páskir 2018
- Fríggjadagur, 23 Mars 2018 13:29


text:
Stýrið fyri Skálafjarðarsamstarvið hevur samtykt at seta Mary J. í Garði, búskaparfrøðing og sjúkrarøktarfrøðing, í starvið sum leiðara fyri Økistænastuna hjá Skálafjarðarsamstarvinum. Samstarvið telur Runavíkar, Nes – og Sjóvar kommunur, sum við ársskiftið taka yvir eldraøkið frá landinum.
Tá ið umsóknarfreistin var úti, vóru íalt 8 umsóknir komnar til starvið, sum leiðari fyri Økistænastuna hjá Skálafjarðarsamstarvinum.
Mary J. í Garði, sum býr í Tórshavn, er útbúgvin Cand.merc. við sergrein í Strategi, organisatión og leiðslu umframt at hon er útbúgvin sjúkrarøktarfrøðingur. Mary hevur seinastu 20 árini arbeitt við leiðslu, umsiting og fíggjarstýring í almenna geiranum og hevur sera fjøltáttaðar arbeiðsroyndir.
Mary hevur bæði arbeitt sum sjúkrarøktarfrøðingur, sjúkrahússtjóri við Sjúkrahúsverk Føroya, fíggjarstjóri í Almanna og Heilsumálaráðnum, umsitingarleiðari í Fiskimálaráðnum, stjóri í Nærverkinum og seinast hevur hon virka sum deildarstjóri í Almannamálaráðnum, har hon m.a. hevur fyrireikað útleggingina av eldraøkinum.
Umframt hetta, hevur Mary J. í Garði verið við til at uppbygt KT-skipanir innan eldraøki, verið við í ymiskum norðurlendskum samstarvi, einsvæl og ábyrgdari í norðurlendskari verkætlan innan eldraøkið.
Mary J. í Garði byrjar í starvinum 1. januar 2015, samstundis sum Skálafjarðarsamstarvið yvirtekur eldraøkið frá landinum.
Økistænastan, sum Mary skal leiða, verður staðsett í Runavíkar kommunu. Økistænastan fær egna fyrisiting, óheft av kommunalu fyrisitingunum.
Økistænastan telur um. 170 starvsfólk, sum arbeiða í 23 bygdum við 5.933 íbúgvum. Økistænastan fevnir m.a. um fyribyrging, fysio- og ergoterapi, heimahjálp, heimasjúkrarøkt, sambýlini Vesturskin á Toftum, Sambylið á Skála, komandi sambýlið á Strondum umframt Eysturoyar Røktar – og Ellisheim.
Leiðarin vísir til stýrið, sum hevur evstu ábyrgd. Í stýrinum sita:
Jóhannus Danielsen, stýrisformaður og borgarstjóri í Nes kommunu. Magnus Rasmussen, næstformaður og borgarstjóri í Runavíkar kommunu. Artur Johansen, borgarstjóri í Sjóvar kommunu. Elin á Torkilsheygg, bygdarráðslimur í Nes kommunu, Jónleyg Hammer, Bárður Kass Nielsen, og Helgi L. Petersen, býráðslimir í Runavíkar kommunu.
- stýrið er sera væl nøgt við at hava fingið ein so royndan leiðara at standa á odda fyri nýggju Økistænastuna og gleðir seg til at yvirtaka eldraøkið saman við nýggja leiðaranum, sigur Jóhannus Danielsen, stýrisformaður.
31.10.2014
Mary J. í Garði skal stýra Skálafjarðarsamstarvinum
Stýrið fyri Skálafjarðarsamstarvið hevur samtykt at seta Mary J. í Garði, búskaparfrøðing og sjúkrarøktarfrøðing, í starvið sum leiðara fyri Økistænastuna hjá Skálafjarðarsamstarvinum. Samstarvið telur Runavíkar, Nes – og Sjóvar kommunur, sum við ársskiftið taka yvir eldraøkið frá landinum.


text:
Herfyri søkti Landsverk eftir leiðara til Framleiðsludeildina. Starvið er nú sett, og frá 1. juni verður tað Heðin Poulsen, sum fer at leiða Framleiðsludeildina.
Heðin Poulsen, sum býr í Vatnsoyrum, var sølu- og fyrisitingarleiðari á H-DYGD í nítiárunum, og gjørdist síðani stjóri har fram til 2007. Hann hevur eisini starvast sum vinnuráðgevi hjá Eik og sum stjóri á JT Electric. Seinastu árini hevur hann starvast við leiðsluráðgeving og undirvísing. Heðin Poulsen hevur MBA-prógv frá Henley, og umframt tað tikið tvær merkonomlinjur.
Høvuðsuppgávan hjá Framleiðsludeildini er at framleiða og selja skotið og knúst grót, skildan og óskildan skerv og asfaltblandingar til kommunur, virkir og einstaklingar. Eisini stendur Framleiðsludeildin fyri eitt nú jarðfrøðiligum forkanningum í sambandi við til dømis tunnilsgerðir, vatnorkuútbyggingar og annað.


text:
Søgan um Nema
Í februar 2007 løgdu fyritøkurnar Farodane, Com-Data og Reproz saman og gjørdust størsti veitari av KT-, skrivstovu- og samskiftisloysnum í Føroyum.
Í juni 2007 fekk samtakið nýggjan samleika og nýtt navn – Nema. Samstundis broyttu Farodane og Com-Data navn til Senta, og hinar eindirnar, City, Casa og Kvasir, hildu fram sum áður. Í juli 2007 varð forritsfyritøkan Atlantstøkni partur av samtakinum sum dótturfelag, og í august 2007 varð avtala gjørd við lýsingafyritøkuna Team85 um at leggja saman við Reproz. Hetta var 1. januar 2008, og nýggja navnið á fyritøkuni varð Sendistovan.
Í 2010 varð alt virksemið uttan Sendistovan lagt undir samleikan hjá Nema, og skeiðsvirksemið varð niðurlagt. Við hesum hvurvu Kvasir, City, Casa og Atlantstøkni. Stovnað varð eisini nýggj logistikkdeild við ábyrgd av goymslu, útkoyring og montering, og telduverkstaðið varð lagt saman við teldudiskinum í handlinum.
Í 2015 bleiv Sendistovan seld, og í 2016 varð Atlantstøkni-parturin eisini seldur úr Nema.
Í dag er virksemi hjá Nema tað, sum Farodane og Com-Data høvdu, og tað eru vit errin av at kunna bera og nýmenna tann arvin.


text:
Røða, Martin Næs, deildarstjóri, helt á móðurmálstiltaki á Háskúlanum við heitinum ‘Ung og málið’, leygardagin 1. okt. 2016
Kæru áhoyrarar. Ung og hálvgomul!
Í løgtingslógini um málráð frá 2012 stendur einastaðni um uppgávurnar hjá málráðnum: “at málráðið skipar fyri átøkum, málinum at frama” (§5, stk. 5).
Sigast má, at tiltakið á Háskúlanum í dag er á mangan hátt í tráð við hesa áseting í lógini.
Mangan hevur verið staðfest, at skal føroyska málið hóra undan og mennast, er einasta gongda leið at fáa fatur í teimum ungu. Og hvat er tá meira natúrligt enn at kasta saman við Føroya Fólkaháskúla, sum, í fluttari merking, hýsir vøggu móðurmálsins, og sum í dag er mannaður við júst teimum ungu fólkunum, sum skulu bera okkara mál fram á leið.
Við hesum fari eg Mentamálaráðsins vegna at takka Málráðnum, Føroya Fólkaháskúla og fyrireikarunum annars fyri hetta frálíka tiltakið.
Vit vita øll, at filmur og filmsvinna er nakað, sum nógv verður tosað um í øðrum londum. Ja, hetta verður aðrastaðni umrøtt sum mentanarligur vinnuvegur. Í Føroyum hava vit í nøkur ár havt nakrar fáar einstaklingar, eg mundi næstan sagt, sum hava klipt og fiskað á hesum økinum, og hesum fáu til heiðurs, er tað nú eydnast bæði at fáa eina skjótt vaksandi játtan á løgtingsfíggjarlóg landsins, og fyri nøkrum fáum døgum síðan at handa tveimum landsstýrisfólkum álit um eitt filmshús, sum skal setast á skinnarar komandi ár.
Høvuðsyvirskriftin fyri tiltakið í dag er “Ung og málið” við undirheitinum: filmskapping.
Hvør einstakur okkara hevur sínar fordómar at stríðast við. Soleiðis er eisini við teimum, sum hava meiningar um eitt nú føroyska málið ella um føroyska filmsframleiðslu. Tað ber ikki til at gera føroyskan film, siga nógv: vit duga ikki, vit hava ikki ráð, og vit eiga ikki fólkið o.s.fr.
Men fordómar eru ikki eftirfarandi. Hesar ógrundaðu hugsanir eru ikki rættar.
Eg skal siga tykkum eina søgu, sum tíverri er lítið málslig, men sum kanska er eitt sindur filmisk – um ein av mínum egnu fordómum, og sum eg havi upplivað á egnum kroppi fyri nøkrum árum síðan:
Fyri 10-15 árum síðan búði eg í Keypmannahavn eitt skifti og fann upp á at fara at renna. Tá ið eg rann mest, lá tað um einar 5 km um dagin. Men hetta er ikki søgan. Á túrinum hitti eg nógv fólk, ofta tey somu, summi fekk eg gott samband við og kom í prát við, onnur fekk eg bara eygnakontakt við, meðan uppaftur onnur fekk eg als einki samband við. Tey flestu sá eg ongantíð aftur – bara ta einu ferðina.
Millum annað gjørdist eg heilt góður vinur við ein arbeiðsleysan prentara av Bornholm, sum styðjaði seg til sína súkklu, ella sat á beinkinum við vatnið við ølini í hondini og sendi mær speiskar viðmerkingar. Hann helt ikki nógv um renningina, og spurdi, um eg ikki var alt ov gamal til hatta rennaríið. Hann bað meg halda uppat við hasum tvætlinum.
Við síðuna av prentaranum har á beinkinum sat oftani ein annar maður, sum eisini sat og drakk sína svørtu, tjúkku øl. Eg royndi í tvey ár at fáa tann mannin á tal, men einki bar til. Hann hugdi altíð til viks, tá ið eg kom framvið. Serliga tá ið hesin sat har einsamallur, settist eg hjá honum og royndi at koma á tal við hann, men null.
Prentarin og eg høvdu bókina til felags, um man kann siga tað soleiðis, vit høvdu nógv at práta um, og tá ið eg møtti honum á tokstøðini, á torginum ella á bókasavninum, var hann altíð blíður og týður. Hin maðurin broyttist ikki. Eg uppgav at fáa samband við hann, tíverri. Og sló meg bara til tols við tí, at tað flættaðist ikki við hann. Hann var ein av hesum sosialu taparunum, sum samfelagið hevur alt ov nógvar av, hugsaði eg. Og so rann eg víðari.
Soleiðis gingu tvey ár!
Tá ið eg rann mín síðsta túr um vatnið, sótu báðir vinmenninir á beinkinum: prentarin og harra X. Eg steðgaði á, og skundaði mær at fortelja teimum, at nú kom eg ikki aftur í morgin, og eg ‘takkaði fyri trúfesti frá áskoðaraplássinum’.
-Náh, segði prentarin og spurdi: hví? og hvagar eg ætlaði mær at flyta? Eg segði honum, at nú fór eg at flyta, og leiðin lá aftur til Føroya.
- Til Færøerne!!! segði hann. Han er færing!!! Og nikkaði yvir ímóti harra X.
Har stóð eg sum kánus og visti ikki, hvat eg skuldi siga, ella á hvørjum beini eg skuldi standa.
Eg settist á beinkin ímillum teir báðar, og á ramligum føroyskum fekk eg eitt fínt og drúgt prát við harra X, eitt prát, sum eg seint fari at gloyma.
Henda løtan undirstrikaði, at tær ógrundaðu hugsanir, sum fordómar ofta eru – ikki altíð eru rættar.
Góðu tit øll. Hjartaliga takk fyri tiltakið í dag. Alt tað besta.


text:
Spurningar:
Filip og Eyðolvur
1. Greið frá upplýsingartíðini s. 6 – 21
- Legg serligan dent á Norðurlond s. 15 – 21
Sunnrið og Emma
2. Greið frá upplýsingartíðini s. 6 – 21
- Legg serligan dent á handilin s. 11 – 19
Tórur og Eli
3. Greið frá fronsku kollveltingini og napoleonstíðini s. 24 – 39
- Legg serligan dent á stættarsamfelagið s. 24 – 28
Anna, Esther og Rùna Maria
5. Greið frá fronsku kollveltingini og napoleonstíðini s. 24 – 39
- Legg serligan dent á mannarættindaryvirlýsingina s. 28 - 33
Jón og Markus
6. Greið frá fronsku kollveltingini og napoleonstíðini s. 24 – 39
- Legg serligan dent á Napoleon s. 34 – 39, mynd s. 36
Kezia og Marita
7. Greið frá ídnaðarkollveltingin s. 42 – 62
- Legg serligan dent á fólkavøksturin s. 48 - 52
Ronja og Rannvá Lovisa
8. Greið frá ídnaðarkollveltingin s. 48 – 62
- Legg serligan dent á ídnaðarvøksturin s. 52 - 54
Oskar og Helgi
10. Greið frá ídnaðarkollveltingin s. 48 – 62
- Legg serligan dent á umstøðurnar hjá arbeiðarunum s. 54 - 56
Steingrímur og Jákup
11. Greið frá ídnaðarkollveltingin s. 48 – 62
- Legg serligan dent á umhvørvistrupulleikar og heilsu s. 54 - 56


text:
Hósdagin 3. august fer Hans Jacob Jacobsen í Skálafirði um 100-ára hvarvið. Hann er uppvaksin og hevur altíð búð í bygdini. Mamma hansara var Thomina Petersen, sum var slektað úr húsunum har Eystri í bygdini, og pápi hansara, Jens Peter Jacobsen, var ættaður úr Víkarbyrgi. Tey bæði løgdu sær gerði inn og smíðaðu sær hús í 1918, og var hetta tá fjórða húsið í bygdini. Um hetta mundið var skúli hildin í eini stovu norðuri hjá Mariusi, og ymsir ferðandi lærarar tóku sær av frálæruni, táið Hans Jacob var í skúlaaldri.
Hans Jacob fór sum flestu dreingir tá í tíðini til skips sum 15 ára gamal. Hann var við “Tvey Systkin” og “Godthåb”. Stríðsárini driftaði hann eftir sild á Skálafjørðinum, og í 1942 keypti hann sær ein lastbil, til tað at flyta torv við. Góðir torvheiðar eru ímillum Fjarða, og har gingu fólk í torv úr ymsum bygdum, eitt nú úr Gøtu.
Í 1946 giftust tey bæði Elly. Hon er av Teigum í Syðrugøtu, dóttir Petru Clementsen úr Oyndarfirði og Hans Andreas Jacobsen úr Syðrugøtu. Tey giftust inn hjá foreldrum hansara í Skálafirði og hava síðani bygt uppí og umbygt húsini. Børn teirra eru Tórgerð, Henning, Almfinn og Jens – fødd ávikavíst í 47, 49, 51 og í 59.
Seinri fór hann til skips aftur, og var við so mætum skipum sum “Føroyingi”, “Haraldi”, “Lítlu Emmu”, “Columbus”, “Kyrjasteini”, “Westward Ho”, “Vesturhavinum Blíða”, “Skálafossi”, “Eystfelli”, “Oyrasker”, “Finni Fríða” og “Jupiter”.
Í 1956 keypti Hans Jacob sær aftur ein lastbil. Hesin bleiv m.a. brúktur, táið stóra Turkihúsið hjá Kjølbro á Skála varð bygt, og táið vegurin ímillum Skála og Skálafjørð varð gjørdur. Hann hevur eisini verið røktingarmaður, hevur verið valdur í Skála kommunu og ofta hevur hann lisið lestur í skúlanum í Skálafirði.
Tað er væl kent, at menninir inni í firði vóru góðir netamenn. Fáir hava fingist so nógv við gørn sum teir, hetta komst av sildafiskarínum á fjørðinum, og í 1978 byrjaði hann at arbeiða hjá Vónini í Fuglafirði, og har virkaði hann fram til 1992, táið hann var 75 ára gamal. Tá helt hann fyri, at alt var yvirstaðið, men tann spádómurin helt ikki stikk, og síðani er nógv komið á skaftið.
Pensiónsárini hevur hann nýtt til at røkja húsini og urtagarðin. Hann hevur eisini smíða sær nýggjan hjall og nýtt neyst. Hegnismaður er, tí eru eisini komnir mangir skreytlutir úr hansara hondum hesa seinastu fjórðingsøldina.
Hann passar ærseyðin um veturin og hornaseyðurin, sum hann hevur havt standandi í hoyggjhúsinum um veturin, hevur fingið dygga umsorgan. So dygga, at táið Hans Jacob var á Ríkissjúkrahúsinum sum 90 ára gamal, at fáa sær bót fyri hjartatrupulleikar, tá stóðu læknarnir á rað fyri at sleppa at síggja hendan sjáldama mannin, sum ikki hevði stundir at dvølja í Keypmannahavn í nakrar dagar, tí hann skuldi kvika sær heimaftur at passa seyðin.
Nú er sjónin viknað nakað, men ístaðin fyri at lesa hevur Hans Jacob verið íðin lánari av ljóðbókum frá Býarbókasavninum í Havn.
Umframt tey 4 børnini eru 11 abbabørn og 14 langabbabørn.
Føðingardagurin verður hildin í heiminum í Skálafirði frá kl. 14:00 – 18:00


text:
Kids - When you are young not much matters
25. Mars 2013 - Anny
Páskarfrítíðin er byrja, túsund takk fyri tað. Eingin skúli í morgin, ergo kann eg sita leingji leingji uppi, og ikki hugsa "áh fokk nei, school tomorrow shiet". Tískil er einki so deiligt sum ein av góðu Harmony Korine filminum og tea. Maðurin dugir síni ting, eingin ivi har.
Filmurin Kids frá 1995 skuldi sigast at vera eitt "wake up call" til allan heimin, og eg haldi eg torði at staðfesta at hann var. Nú vit øll eru meira upplýst innan tað kynsliga øki í 2013, er hann sera gevandi tó, og eg sat við einari undarligari kenslu aftan á, tá ið eg hugsi hvussu álvarsamt hetta verðuliga er. Filmurin snýr seg stutt og greitt um ein ómoralskan, HIV-positivan skateboard dude, við navn Telly, ið roynir at spreingja mest møguligar jomfrúir ið til ber, meðan ein lokal genta sum Telly hevur HIV smitta, roynir at redda hansara næsta offur. Stemmningurin er sera melankolskur og ráur gjøgnum allan filmin, tað er við til at gera hann uppaftur feitari, og fullgjørdan.
Hetta er ein sera sexfikseraður filmur, ið næstan bert snýr seg um, sex, fisse, stoffer og noller mand.
Posted by Fjøllini Dansa at 01:54
Subscribe to: Post Comments (Atom)


text:
Er persónurin frádømdur koyrirættin treytað og hevur fingið koyriforboð, skal viðkomandi, fyri at fáa koyrirættin aftur, standa eina eftiransandi koyriroynd. Ein eftiransandi koyriroynd er sett saman av eini ástøðiligari og eini verkligari koyriroynd.
Áðrenn farast kann til eftiransandi koyriroynd, skal umsøkjarin hava fingið serliga koyrifrálæru, hjá góðkendum koyrilærara, sum er góðkendur til tann bólk, sum serliga koyrifrálæran snýr seg um. Serliga koyrifrálæran skal í minsta lagi fevna um 7 skúlatímar í frálæruhøli og 8 skúlatímar í verkligari koyrifrálæru. Frálæran til serligu koyrifrálæruna skal í minsta lagi verða givin í 8 frálærudagar.
Er koyriforboðið givið vegna rúsdrekkakoyring, skal umsøkjarin umframt serligu koyrifrálæruna, eisini hava RF-skeið (rúsdrekka og ferðsluskeið) áðrenn farið kann vera til eftiransandi koyriroynd. RF-skeiðið má ikki vera eldri enn 1 ár.
Umsøkjarin skal lata fylgjandi skjøl inn til Akstovuna:


text:
25.mars luttekur Anna Óladóttir í altjóða kapping í dansi í Edenburg. Kappingin nevnist Destination Dance.
Á síðuni hjá Destination dance stendur m.a. at hetta er ein tann størsta kappingin sum er, og vinningarnar eru sera góðir – m.a. stipedium til fleiri stórar og eftirtragtaðar dansiskúlar.
Anna er 14 ára gomul og er ein av okkara dugnaligu fimleikarum. Hon er dóttur Óla Johannesen og Randi Weihi, og fer Óli til Edenburg saman við Onnu.
Seinastu árini hevur hon framført, saman við Britt, til ma fimleikaframsýningar og jólahald, har ymsu lopini hava verið andastøðgandi, fyri okkum vannligu menniskju, sum vannliga hava bæði beinini á jørðini.
Seinasta summar var Anna á feriu í Edenburg, har hon samstundis luttók á einum vikuskeiði, sum eitur contemperary summerintensive ages 13-18 (altso contemperary/modernaður dansur) hjá Dancebase national centre for dance, og nú fer hon so aftur til Edenburg at luttaka í kapping.
Anna fortelur, at hon hevur tvær solo’ir. Ein teirra er ein acro solo (acro merkir at serian er koreograferað við fleiri lopum, enn dansi). Hin solo’in er ein modernað solo (modernaður dansur er ein seria ið gongur seint fyri seg og týdningarmiklast er at allar rørslurnar kennast flótandi og hoyra væl saman).
Spennandi!!
Um onkur skuldi verið í Edenburg komandi vikuskifti, og kundi hugsa sær at hugt framvið og stuðla Onnu, so er kappingin í leikhúsinum, The Brunton Theatre. Meiri um kappingina kann lesast á http://destinationdanceuk.com/about/
Vit í Tvøroyrar Fimleikafelag ynskja Onnu alt tað besta og góða eydnu í Edenburg komandi vikuskifti.


text:
Viðfest er innbjóðing og tilmeldingarfíla til metstevnuna 2008, at verða í Tórshavn tann 30. til 31. august. Hetta er síðsta stevna í kappingarárinum 2007-2008, og harvið seinasti kjansur hjá elstu bólkasvimjarum at seta met, áðrenn teir flyta upp í næsta bólk. Hartil er tað seinasti møguleiki at verða skrásettur fyri met á núverandi bólkametlistum, áðrenn teir verða fastfrystir sum partur av skiftinum til nýggja bólkaskipan.
Svend Åge biður feløgini vinarliga boða frá áðrenn hósdagin 14. august kl 23, um tey koma.


text:
Rakul Sjúrðardóttir Frederiksberg
19.06.2017 - 18:05
Tíðindi > Samfelag & Politikkur > Fiskivinnupolitikkur
15. juni 2017 handaði Havstovan Høgna Hoydal, landsstýrismanni í fikivinnumálum, tilmæli um fiskiskapin eftir toski, hýsu og upsa í fiskiárinum 2017/2018.
Nógvar tilráðingar eru. Eitt nú verður mælt til at taka óbrúktu dagarnar í fiskiárinum 2016/2017 úr skipanini. Fyri at verja tann smáa upsan, mælir Havstovan til, at rist verður brúkt í upsatrolum undir Føroyum.
Fyri línuskip, smáir trolarar og útróðrarbátar, ið serliga veiða tosk og hýsu, verður mælt til, at teir tillutaðu fiskidagarnir komandi fiskiár verða 50% av teimum brúktu døgunum í fiskiárinum 2016/2017.
Eisini mælir Havstovan til at friða ymsar leiðir fyri at verja ávísar árgangir av hýsu og toski.
Alt tilmælið kann lesast her.


text:
Orð: Steen Steensen Blicher
Lag: Knud Vad Thomsen
Týtt úr donskum: Hanus Kamban
1. Holli eingil! Fylgisveinur mín,
tá mín sál var fró, mín fótur lættur.
Leikbróðir, hoyr, hvar gekk leiðin tín?
Vinur, sig mær, nær tú kemur aftur?
2. Tá ei sorgin fanst á mínum veg,
loyndur vart tú fylgja mín hin bjarta;
nú eg syngi um og kenni teg.
Hví fert tú nú undan mínum hjarta?
3. Minnist dalin tú? Ta grønu lund?
Blómukransin fram við svølu keldu?
Drálaði tú har, tá eg við skund
flýddi, tí meg lagnustormar feldu?
4. Kelda, er hon ikki ongur klár?
Lundin grøn? Og hagin gróðrarríkur?
Flýtt úr ungdóms dølum lívsins vár?
Ella – eg ei meir mær sjálvum líkur?
5. Kom! Kom aftur, mildi eingil mín!
Fyll mín barm hin søti longsulslogi!
Ganda hjartað seráfsangur tín!
Leska eygað vónar morgunroði!
6. Hygg! Eg leiti – fram úr gloymsku rís!
Hoyr mítt róp – eg vil teg aftur síggja!
Fylg mær í mítt gamla paradís –
Ella leið meg skjótt inn í hitt nýggja!


text:
Men í staðin fyri korruptiónssvansið sum hevur verið brúkt undanfarin ár, og har tilvild ræður, hvør fær tilfeingisgávuna, hví ikki heldur geva teimum fyri 100 mió kr hvør at býta. Tí so fara kanska nøkur teirra at selja teirra part á uppboðssølu, og um ikki annað eitt sindur av kapping verður um føroyska fiskatilfeingið.
Sjálvsagt er tað rætta, at atgongdin til tilfeingið verður seld á einum gjøgnumskygdum marknaði, har øll kunnu bjóða. Men tá tað er útilokað at sleppa undan korruptión so leingi Fólkaflokkurin er í samgongu, so má man taka tað næst besta.
Og eitt sindur av kapping ger ovurstóran mun samanborið við 100 pct fólkafloks-planøkonomi.


text:
Viðtøkur
fyri
Framtaksgrunn Føroya
Stovnari, heimstaður og navn grunnsins
§ 1. Framtaksgrunnur Føroya (grunnurin) varð stovnaður av Donsku Stjórnini og Føroya Landsstýri sambært Felagslýsing frá 17. november 1994. Sambært avtalu frá 10. juni 1998 millum donsku stjórnina og Føroya Landsstýri, hevur Danska Stjórnin endað sítt virksemi í grunninum.
Stk. 2. Grunnurin hevur heimstað í Tórshavnar kommunu, Føroyar. Grunnurin er ein vinnurekandi grunnur.
Stk. 3. Navnið hjá grunninum er Framtaksgrunnur Føroya við hjánavninum Færøernes Erhvervs-udviklingsfond (Framtaksgrunnur Føroya).
Endamál
§ 2. Endamálið hjá grunninum er til marknaðar treytir at gera íløgur í nýtt ella víðkað vinnuvirksemi í virkjum og verkætlanum, veri seg í virkir, ið hava verið fyri munandi umskipan ella skuldarumlegging, og/ella í virkir og/ella verkætlanir, ið grunnurin áður hevur gjørt íløgur í. Tað er ein treyt, at ein ella fleiri peningastovnar, við støði í egnum kreditmetingum, samstundis veita lán, sum í minsta lagi eru líka stór sum íløgan hjá grunninum, og/ella at aðrir íleggjarar skjóta inn eginpening ella ábyrgdarpening í sama mun.
Stk. 2. Íløga kann gerast sum innskot av ábyrgdarlánspeningi ella sum innskot av eginpeningi. Grunnurin má tó ikki fáa avgerandi ávirkan í virkinum.
Stk. 3. Grunnurin skal avhenda gjørdar íløgur, tá hesar eru burðardyggar og sølubarðar.
Peningur
§ 3. Stovnsfæi hjá grunninum er 101 mió. kr., av hesum er 1 mió. kr. inngoldið kontant av ávikavist Donsku Stjórnini og av Føroya Landsstýri. Harafturat varð tann 29. desember 1994 frá Donsku Stjórnini latið grunninum lán stórt 99 mió. kr., sum tann 12. november 1998 sambært avtalu frá 10. juni 1998 millum Donsku Stjórnina og Føroya Landsstýri, er niðurskrivað og innskotið sum stovnsfæ, og tann 19. mai 1995 er lán veitt grunninum frá Føroya Landsstýri stórt 99 mió. kr., harav 6 mió. kr. tann 19. juni 1998 er niðurskrivað og innskotið sum eginpeningur. Restlánið til landskassan, hereftir stórt 93 mió. kr., er rentu- og avdráttarfrítt í 10 ár eftir stovningina. Leingjan út yvir hetta av restláninum kann fara fram í semju við Føroya Landsstýri, herundir tá um lánitreytirnar ræður.
Leiðsla
§ 4. Grunnurin er undir leiðslu av nevnd við 5 limum, harav 4 limir verða tilnevndir av Føroya Landsstýri. Hesir fýra limir tilnevna við vanligum meiriluta tann fimta limin. Nevndarlimirnir verða tilnevndir fyri 4 ár í senn. Nevndin velir formannin og næstformannin. Afturval loyvist. Nevndarlimirnir kunnu frítakast frá starvinum í tíðarskeiðnum. Við varandi forfalli verða nýggir nevndarlimir tilnevndir fyri írestandi tíðarskeiðið. Starvstíðin er frá einum 1. september til ein 31. august 4 ár seinni. Sum eina skiftisreglu verður tó viðtikið, at nýval sambært hesi áseting (pr. 1. apríl 2008) fyrstu ferð er fyri tíðarskeiðið 1. apríl 2008 til 31. august 2012, tó soleiðis, at tíðarskeiðið fyri 2 av limunum, sum eru tilnevndir av Føroya Landsstýri, er fyri eitt tíðarskeið á 2 ár, at rokna fyri tíðarskeiðið frá 1. apríl 2008 til 31. august 2010, meðan hinir 2 limirnir valdir av Føroya Landsstýri, og tann av nevndini tilnevndi limur, er fyri 4 ár.
Stk. 2. Nevndarlimir skulu hava kunnleika til viðurskifti innan vinnu og búskap. Limirnir kunnu ikki vera fólkatings- ella løgtingslimir. Limirnir kunnu ikki samstundis verða nevndarlimir ella limir í stjórn í feløgum, ið grunnurin hevur fíggjarligar íløgur í.
Stk. 3. Nevndin setir stjóra til at hava í hendi dagliga og fyrisitingarliga raksturin..
§ 5. Nevndafundur er eftir tørvi, ið er neyðugur fyri at røkja uppgávurnar hjá grunninum, ella tá ein nevndarlimur, ein stjóri, grunnamyndugleikin ella føroyski skrásetingarmyndugleikin krevur tað. Nevndin er viðtøkufør, tá minst 4 limir eru til staðar. Avgerðir verða tiknar við vanligum atkvøðumeiriluta, um annað ikki er ásett í viðtøkunum. Stendur á jøvnum, er formansins ella, við formansins forfall, næstformansins atkvøða avgerandi.
Stk. 2. Grunnurin kann bert gera íløgur fyri 5 mió. kr. ella meira í eina einstaka verkætlan ella í eitt einstakt virki, um 4 nevndarlimir atkvøða fyri hesum.
Stk. 3. Ein starvsskipan ásetir nærri arbeiðið hjá nevndini. Starvsskipanin skal millum annað innihalda reglur um mannagongdina fyri íløgur, krøv til lønsemisútrokningar, tíðarkarm fyri íløgu, avhendan av íløgum, umframt enduríløgur.
Stk. 4. Samráðingarnar hjá nevndini verða førdar í fundarbók, sum skal undirskrivast av øllum limunum, ið eru til staðar. Allir nevndarlimir kunnu krevja atkvøðugreiðslu sína við viðmerkingum førda í fundarbókina. Í fundarbókini kunnu harafturat skrivast um onnur viðurskifti, ið kunnu hava áhuga hjá grunninum.
§ 6. Grunnurin verður bundin av nevndarformanninum saman við einum nevndarlimi ella av 3 nevndarlimum í felag.
Stk. 2 Møgulig ivamál um tulking av viðtøkunum hjá grunninum verða at leggja fyri grunsmyndugleikan.
Roknskapur og grannskoðan
§ 7. Fyri hvørt roknskaparár ger nevndin ein ársroknskap, ið hevur eina fíggjarstøðu, rakstrarroknskap og viðmerkingar, umframt ársfrágreiðing.
Stk. 2 Roknskaparárið fylgir álmanakkaárinum.
Stk. 3. Yvirskot skal nýtast í samsvari við endamálið hjá grunninum.
Stk. 4. Landsgrannskoðanin kann innheinta fyrilagt til gjøgnumgongd, tilfar svarandi til tað, fevnt er av § 4 í rigsrevisorloven.
§ 8. Ársroknskapur grunsins skal grannskoðast av einum av nevndini valdum skrásettum ella løggildum grannskoðara. Tilnevningin er galdandi fyri eitt ár í senn og kann til ein og hvørja tíð afturkallast.
Broyting av viðtøkum og upploysn av grunninum
§ 9. Nevndin hjá grunninum kann einmælt taka avgerð um broyting av viðtøkum grunsins. Broyting av viðtøkunum skal góðkennast av grunsmyndugleikanum.
§ 10. Avgerðin hjá nevndini um avtøku verður tikin við atliti til § 9. Avtøkustjóri verður tilnevndur av grunsmyndugleikanum.
Stk. 2. Eftir at allir kravánarar hava fingið fulnað, herundir tað í § 3 nevnda lán, verður restin av nettoognum grunsins lutað út til frama fyri endamálið hjá grunninum og/ella til alment vælgerandi endamál. Útlutingin skal góðkennast av grunnsmyndugleikanum.


text:
Í sambandi við framsýning hjá Mariusi Olsen 8. juli - 13. august 2011 í Steinprenti á Skálatrøð í Havn, skrivar Kinna Poulsen soleiðis:
Skuldi nakar verið í iva, prógva nýggjastu verkini tað enn einaferð, at Marius Olsen er ein grafiskur meistari. Verkini verða at síggja á serframsýning, sum letur upp í Steinprenti fríggjadagin klokkan fýra og listamaðurin, sum býr í Finnlandi, verður til staðar á ferniseringini. Sum áskoðari gerst tú bilsin av hvussu sterkar og samstundis neyvar og kenslubornar, hesar myndirnar eru.
Kenda myndin ”Flaggstong”, sum Marius Olsen skapaði í 1994 og sum fyri langari tíð síðani hevur innskrivað seg sum klassikari í føroyskari listasøgu, hevur nú fingið ein eftirfylgjara, sum á sama fínliga og skemtiliga hátt leggur upp til, at áskoðarin sjálvur verður aktiveraður.
Í nýggju myndini síggja vit sama landslagsmyndevni, sum Marius hevur brúkt áður í alskyns litríkum versiónum og í summum teirra er hetta stiliseraða frumlandslagið prýtt av einum ælaboga. Í nýggja høvuðsverkinum er ælabogin litleysur, men niðri undir landslagnum eru litirnir gult, reytt, blátt og svart listaðir upp eins og á einum litkorti og her býðst høvi hjá áskoðaranum í huganum at fylla tómu teigarnar í ælaboganum við liti.
Nýggja myndin er gjørd í Steinprenti nú í vár/summar. Við einum sonnum ríkidømi av grátónum er myndin fyrst og fremst ómetaliga vøkur, men harumframt er hon merkt av tí nevnda, argandi spælinum við áskoðaran, sum leggur eitt greinandi metalag aftrat upplivingini við at minna okkum á, at øll fatan ella reseptión er eitt slag av konstruktión. Eitt sindur av skemti og spei hómast eisini í lyndinum til at seta eitt óvæntað fremmandevni inn í myndina, t.d. tá ein strikukota ella farvukota sveimar í forgrundini á eini landslagslýsing.
Framsýningin, sum letur upp fríggjadagin, fevnir um góðar 30 myndir. Fleiri teirra fevna yvir tað fínliga og analytiska yvir í tað meira ekspressiva, men allatíðina er góðskan eins framúrskarandi og tøkniligi førleikin er eyðsýndur.
Tó at myndirnar myndevnisliga eru so mikið einfaldar sum tær eru, eru tær huglagstungar og løddar av spenningi á ein hátt, ið minnir eitt sindur um kvirru myndirnar hjá danska málaranum Vilhelm Hammershøi og um mystisku symbolistisku landsløgini hjá norska Edvardi Munch og finska Akselli Gallen-Kallela ella óavgreidda tómleikan hjá okkara egna Steffani Danielsen.
Jú, hesar myndirnar hava heilt avgjørt ein norðurlendskan tóna, men stílurin er fullkomiliga originalur. Hetta kann ikki vera nakar annar enn Marius Olsen, ið gevur okkum sínar einføldu, men sterku náttúruvisiónir.
Framsýningin í Steinprenti á Skálatrøð í Havn verður hangandi inntil 13. august og er stuðlað av Okkara.


text:
Høgni Midjord
04.02.2018 - 21:46
Eyðkendi, beinharði, og undirhaldandi sjónvarpsverturin, Thomas Blachman, ið er kendur frá sendingini X Factor, umhugsar støðu sína í sendingini, og tað er óvist um hann framyvir verður at síggja sum dómari.
Hann verður mettur sum ímyndin av sjálvum X Factor, men nú, tá ið sendingin flytur frá DR til TV2, er tað ikki sikkurt, at Blachman er við.
- Eg skilji for fanin ikki, hví sendingin skuldi takast av DR. Tað kann eg als ikki skilja, sigur 54 ára gamli Blachman, og heldur fram:
- Ongin hevur nakrantíð givið mær eina frágreiðing, um hví tað fer at vera so. Tað undrar meg. Eg føli meg knýttan at DR. Kanska eg burdi steðga við at framleiða sjónvarp? Eg umhugsi allar møguleikar, ljóðar tað frá Blachman, tá ið hann tosar um framtíð sína.
Thomas Blachman hevur leverað undirhald til hyggjararnar í øll árini, har X Factor er víst, tó ikki í 2010.
- Tað skal sku vera gott, um eg yvirhøvur fari at umhugsa tað. Eg veit ikki, um eg skal við til TV2. Beint nú hála øll í meg, og tað er sjálvandi altíð gott. Men hvat fanin er tað í veruleikanum, ið tey vilja hava frá mær? Eg skal finna útav, hvat tað eg sjálvur havi hug til, sigur fyrrverandi Grammy-vinnarin at enda.


text:
Pól Sundskarð
At ganga fjallatúrar í føroysku náttúruni er vorðið eitt alsamt vaksandi ítriv millum bæði føroyingar og útlendskar gestir seinastu árini, og tað er við hesum í huga, at ítróttamaðurin Pól Sundskarð herfyri fór undir sína verkætlan hiking.fo, ið hevur til endamál at slóða fyri vaksandi rákinum.
Føroya Tele ynskir at fylgja Pól Sundskarð og stuðla honum, og í hesum sambandi hava partarnir undirskrivað eina samstarvsavtalu. Avtalan merkir, at Pól Sundskarð verður tikin við í arbeiðið at menna dekningin á farnetinum hjá Føroya Tele uppi í fjøllunum.
Vit hava stóra virðing fyri málinum, ið Pól Sundskarð hevur sett sær fyri at røkka, tí eins og hann vil ganga á odda og gera spor til onnur at stíga í, so er okkara aðalmál at ganga á odda í føroyska framburðinum og slóða fyri einfaldari og framkomnari samskiftistøkni. Hesum kann Pól Sundskarð hjálpa okkum við.
At Pól Sundskarð fer at hjálpa Føroya Tele við at ítøkiliggera støð, ið krevja ábøtur, fer at gagna føroyska fólkinum.
Samstarvið kemur at økja um trygdina, soleiðis at bæði føroyingar og útlendingar kunnu føla seg trygg og altíð hava samband á okkara farneti, tá tey ganga í fjøllunum. Okkara farnet hevur helst tann besta dekningin í Føroyum í løtuni, men saman við Póli fara vit at gera okkara ítasta at gera tað uppaftur betri.


text:
Borðoy
Borðoy er tann størsta av teimum seks norðoyggjunum og hevur 8 bygdir. Frá suðuri: Norðoyri, Klaksvík, Ánirnar, Árnafjørður, Norðtoftir, Depil, Norðdepil og norðast er tann nú manntóma bygdin Múli.
Borðoy er kend fyri sína fjølbroyttu náttúru við stórbærum fjøllum, djúpum dølum og vøkrum firðum. Fram við sjóvarmálan eru smáar, hugnaligar bygdir.
Ein vælumtóktur túrur á Borðoynni er at fara við bussinum úr Klaksvík og norðureftir til Norðdepils og haðan ganga til Múla.
Tú kanst fylgja søguligum sporum til gamla tingstaðin í Køtlum, sum er mitt í Norðoyggjum. Í Køtlum vóru dagligar trætur loystar. Nú á døgum verða av og á fólkafundir hildnir á tingstaðnum.


text:
Gamansleikur 2 - søgur úr Krabburð
Stuttsøgur. Í Gamansleiki 2 ganga persónarnir úr Gamansleiki 1 aftur, eitt nú rekamaðurin Sámal Mathias og synir hansara. Har er Jákup bóndi við sínum æviga glantrileiki, bragdligur sum altíð. Har er sjálvsagt eisini Jens Fjallatind, ið var so raskur oman fyri hálsvølin. Og har er Gideon vikarur og kommunistur. Og her hitta vit aftur Bartal á Heimabeiti, tann virðiliga og mentaða mannin við sínum ævigu orðatøkum. Men nýggir persónar koma eisini upp í leikin, til dømis tann runda, gamla gentan Angelika, sum hóast farin væl av seksti, verður skotin so heilt og aldeilis í einum norskum kópaveiðimanni.


text:
Orð: Harry Birtilíð
Lag: Amerikanskt fólkalag
Viðmerking: Yrktur ti minnis um Tummas (Boys) Johansen í Miðvági, sum var abbi høvundan.
1. Alt hann átti á fold, var ein koyggja,
og hann kendi seg heima umborð;
hann var gamal og lá til at doyggja,
men hann teskar tó enn hesi orð:
2. “Leið meg einaferð enn út á dekkið,
lat meg ganga ta seinastu vakt,
lat meg stýra tað seinasta strekkið,
áðrenn skipið til kai hevur lagt.
3. Hetta skip var mítt heim gjøgnum lívið,
og tað bar meg í suður og norð.
Nú til hvíldar eg ruraður blívi
mína seinastu frívakt umborð.
4. Tá mín deksvakt er komin at enda,
og mítt tørn til at stýra er av,
vil eg ongantíð út aftur venda
á tað stóra og brúsandi hav.
5. Leið meg einaferð enn út á dekkið,
lat meg ganga ta seinastu vakt,
lat meg stýra tað seinasta strekkið,
áðrenn skipið til kai hevur lagt.”


text:
Um eg verði vald í býráðið, so fari eg beinanvegin at arbeiða fram í móti, at foreldur, sum renna seg í trupulleikar í parlagnum skulu fáa tilboð um ókeypis ráðgeving.
Høvuðsdrívmegin hjá mær í akkurát hesum er, at verja børn í móti tí stóru sorg, sum tað í flestu førum er, tá foreldrini fara frá hvørjum øðrum.
Stórar útlendskar kanningar vísa, at ráðgeving kann fyribyrgja hjúna- og parlagsskilnaði. Kanningar vísa eisini, at tá fólk, sum vóru farin fra á hvørjum øðrum blivu spurd, søgdu tey, at tey høvdu ynskt, at tey høvdu kunnað fingið ráðgeving, áðrenn tey tóku avgerðina.
Í øðrum lagi er tað umráðandi - tá parlagið ikki kann bjargast og foreldur mugu fara frá hvørjum øðrum - at tey fáa ráðgeving í at samskifta væl, so børnini ikki verða sett í svárar tvístøður, tí foreldrini ikki kunnu einast.
Hetta haldi eg er sera neyðugt hjá kommununi at arbeiða við - fyri børnini skyld.


text:
Broyt kommunuskattin til progressivan skatt!
Júst sum landsskatturin er progressivur, so eigur kommunuskatturin eisini at verða progressivur. Tann fátækasti arbeiðarin rindar júst sama skattaprosent sum tann ovurríki bankastjórin. Kommunuskatturin er fullkomin flatskattur, har øll gjalda sama skattaprosent og tað er so órættvíst sum tað kann verða, í einum annars samhaldsføstum samfelag, har teir breiðastu herðarnir bera tyngstu byrðuna.
So kæri fíggjamálaráðharri, er tann stundin ikki komin har vit skulu gera nakað við ójavnan í Føroyum? Progressivur skattur eigur júst at vera nakað fyri ein vinstrasinnaðan politikara, sum vil øllum teimum fátæku væl.
Um tú ikki heldur, at kommunuskatturin eigur at verða líka progressivur sum landsskatturin er, so eru vit mong, sum halda, at tú eigur at koma við einari frágreiðing, um hví tú heldur, at tað er rætt, at láglønt skulu gjalda sama skattaprosent sum hálønt.
Um vit fingu progressivan kommunuskatt, so høvdu vit fingið øll tey við lágari inntøku upp á fátækamarkið. Tað eru fleiri túsund í dag, ið liva undir fátækamarkinum og teimum kundu vit ógvuliga lættliga hjálpt við at broyta kommunuskattin til ein progressivan skattastiga.
Núverandi skattastigi er ein avoldaður máti at skatta fólk uppá, har øll skuldu gjalda tað sama. Hetta má broytast, um vit skulu skapa eitt betri samfelag fyri øll og ikki bara fyri tey háløntu.


text:
Nýggj granskingarnevnd sett frá 1. september
Dan Klein --- 02.09.2017 - 07:18
Rigmor Dam, landsstýriskvinna í mentamálum, hevur sett nýggja Granskingarnevnd.
Í Granskingarnevndini, sum stjórnar Granskingargrunninum, sita 7 limir. Nevndarlimirnir skulu hava skil fyri tí strategiska týdninginum, sum granskingin hevur fyri samfelagið, ella hava granskingarførleika.
Granskingarnevndin hevur ovastu leiðsluna yvir grunninum og yvirskipaðu ábyrgdina av, at ásetingarnar í lógini um virksemi grunnsins verða fylgdar, og at grunnurin virkar samsvarandi endamálinum.
Granskingarnevndin ráðgevur landsstýrinum og vinnulívinum í granskingarpolitiskum spurningum, og hon skal eisini leiðbeina og ráðgeva granskarum í granskingarspurningum.
Granskingarnevndin umsitir granskingargrunnin og tekur endaliga støðu til, hvørjar umsóknir verða stuðlaðar.
Limirnir í Granskingarnevndini eru:
- Wilhelm E. Petersen, ph.d., stjóri á Vinnuháskúlanum, formaður, tilnevndur av Mentamálaráðnum
- Erika A. Hayfield, ph.d., lektari á Fróðskaparsetrinum, tilnevnd av Mentamálaráðnum
- Rúni Weihe, deildarleiðari fyri G&M á Havsbrún, tilnevndur av Fiskimálaráðnum
- Richard Schwartson, KT-leiðari hjá Landsapotekaranum, tilnevndur av Heilsumálaráðnum
- Marjun Wilhelm, góðskuleiðari hjá Luna, tilnevnd av Uttanríkis- og Vinnumálaráðnum
- Durita í Grótinum, góðskuleiðari hjá JFK, tilnevnd av Arbeiðsgevarafelagnum
- Helgi Eidesgaard, savnshjálpari á Landsskjalasavninum, tilnevndur av løntakarafeløgunum
5 fólk eru nývald, tey eru Wilhelm E. Petersen, Erika Hayfield, Rúni Weihe, Marjun Wilhelm og Helgi Eidesgaard.
Granskingarnevndin er sett fyri trý ár frá 1.9.2017 til 31.08.2020.
Mentamálaráðið tilnevnir formannin. Granskingarnevndin skipar seg við næstformanni millum hinar seks limirnar.


text:
Millum Skælings og Leyna er inni við land ein fles, sum nevnist Brøðraboði (Brøðrafles). Navnið skal vera komið av, at tveir brøður á Skælingi eina ferð róðu upp á boðan og umkomust.
Um somu tíð, sum faðir til hesar dreingir misti synirnar, hevði hann nógva aðra óeydnu við sær. Fleiri kýr doyðu, og illa livdist í húsinum um sama mundið.
Og alla hesa óeydnu, ið við eitt kom yvir hesi einu húsini, fekk eitt konufólk á Skælingi, sum segðist at duga gand, skyldina fyri.
Einaferð í hesum viðfangi kom Guttormur í Múla til Leyna á ferð til Mykinesar. Tá ið hann í Leynum fekk at frætta um skilið á Skælingi, fór hann til Skælings at hoyra meiri gjølla um teir vanlukku tilburðirnar. Tann gamli maðurin, ið hevði verið fyri øllum óhappum, bað tá Guttorm fyri Guds skyld um at hjálpa sær; tí tað var næstan ikki dagur, at ikki okkurt gekk honum ímót.
Guttormur bað tann gamla lata seg fáa fatur á eina kettu. Men av tí at eingin ketta var í húsinum, vórðu boð send til Leyna eftir einari. - Tá ið Guttormur hevði putlað eina løtu við kettuna og var farin av stað aftur, hendi ikki meira ilt.
Søgn er, at tá ið gandakellingin á Skælingi var deyð og varð borin av Skælingi til Kvívíkar, tá var líkkistan so tung at bera, at menn ofta máttu taka sær hvíld á vegnum. Einaferð, ið hvílt varð - tá teir vóru komnir til Ravnagjógv - komu tveir ravnar og settu seg á kistuna. Tá ið teir høvdu sitið har eina løtu, flugu teir niður í gjónna og sóust ikki aftur.
Aftaná hetta lætnaði kistan so mikið, at hon gjørdist vanliga tung at bera.
Andreas Weihe: “Søga og søgn”, 1933


text:
Hóast nógv er broytt, hevur eitt veriđ afturvendandi í útvarpinum á hvřrjum ári í nógv ár. Tađ er heilsanin jólaaftan til tann fyrsta jólamannin, sum eftir trúgva og drúgva tćnastu lat seg pensjonera frá hesum starvi fyri nú mongum árum síđani.
Avloysararnir hava lagt sćr eina viđ at senda gamla jólamanninum eina heilsan, bćđi tá hann var staddur úti á trřđni í Grřnlandi og nú í seinastuni á Lágargarđi í Stoffalág. Hetta var samstundis ein heilsan til álvarsmannin og skemtaran Poul Arna Joensen, sum fyllir 90 ár leygardagin.
Poul Arne er kendur fyri so mangt. Eina kendast mundi hann vera sum skemtari, og tađ var nćstan ikki tann veitsla og ikki tađ undirhald, sum hann og vinmađurin Oskar Hermansson ikki vóru til í teirra ungu dřgum og langt upp í vaksnamannaárini – fyri ikki at siga ellisár.
Teir fóru blađungir undir at geva út jólablađiđ Fřlv, tá útlendski blađstreymurin til Fřroya steđgađi undir krígnum, og Fřlv var fastur jólagestur í flestu fřroysku heimum í eitt mannaminni.
Sřgurnar vóru góđar, frásagnirnar áhugaverdar, yrkingarnar á hřgum stigi fyri ikki at tala um sangirnar, sum lógu inni í Fřlvi. Fyrstu árini fingu teir sjálvan Hans Andrias Djurhuus at gera sangirnar, men tá hann fall frá, tóku teir sjálvir yvir – og tađ var ikki minni forkunnugt.
Knarvakotiđ, framtíđar ljósa hop, var ein sangur, sum rungađi í hvřrjum skoti seinnu helvt av fimtiárunum, Sára var ein annar og so viđ og viđ komu fleiri fulltreffarar, sum sóu verđina frá teirri skemtiligu síđuni. Frá teimum komu eisini barnasangir, sum rungađu í útvarpinum dag um dag ár eftir ár – Stórhvalagildiđ, Lítli Snar og you name it.
Í Sjónleikarhúsinum var Poul Arne fastur fúsur í mong ár. Hann var millum teir trúgvastu at halda sjónleikara- og upplesarakynstrinum uppi í útvarpinum, og hann helt seg framvegis til at fara á pallin at skemta og yrkja, tá V4 sá dagsins ljós.
Poul Arne er sřrvingur, sonur Nesa Kristinu og Jóhannus hjá Lona Jógvani. Mamman úr Nesinum í Vestmanna og pápin úr Sřrvági. Poul Arne er miđlingur av sjey systkjum. Bert 15 ára gamal kom hann til Havnar at lćra til prentara hjá Arnoldi Řster. Har sluppu hann og Oskar at bróta um og prenta Fřlv, tá alt annađ var gjřrt.
Poul Arne arbeiddi sum prentari í nřkur ár, men so broytti hann kós. Hann fór á heilsřluna hjá Poul Hansen í Havn sum sřlumađur. Har var hann í eini 20 ár. So var hann nřkur ár á heilsřluni Grřđi, og seinastu 15 árini av arbeiđslívinum sat Poul Arne Joensen innanfyri rútin í Havnar Sjúkrakassa og avgreiddi fólk.
Hann sá altíđ so álvarsamur út, tá hann hugdi at tćr upp um brillurnar í hesum friđsama umhvřrvinum, men eisini har mundi mangur láturin runga innan í honum og okkurt skemtiligt hugskot koma í stropa.
Poul Arne var mestsum gamal drongur, tá hann giftist systir Oskar, Svanhild, sum eitt nú var kend fyri sangin um Lítla Snar. Hon doyđi fyri góđum fimm árum síđani. Dreingirnir Mourits og Páll Árni hava seks břrn, og hesi abbabřrnini hava higartil ríkađ Poul Arna viđ fimm langabbabřrnum.
Poul Arne fór ongantiđ aftur til Sřrvágs at vera. Men saman viđ brřđrunum Louis og Kristoffuri átti hann snurrváđsbátin ”Akranes” í teirri ringu tíđini fyrst í fimtiárunum. Teir hórađu undan, og nakađ seinni keypti Poul Arne trřđna hjá Jákupi í Snikkarastovu úti í Grřnlandi.
Har dámdi honum vćl at vera og har legđi hann nógv fyri.Seinni bygdi hann sćr bćđi stór og snotulig hús á trřđni.
Poul Arne er sjálvstýrismađur. Tađ gav at bíta einaferđ, hann var har vesturi og ferđađist. Tey gomlu bóđu hann fara at heysa flaggiđ. Hann segđi nei. Hann heysađi ikki danskt flagg á fřroyskari jřrđ. Tá skuldi Nesa Kristina hvessa eftir honum: ”Hvat er tađ fyri basillur, tey geva tćr í Havn?”.
Poul Arne og Oskar vóru útvarpinum trúgvir veitarar á so mangan hátt. Ein ávísur felagsskapur tóktist vera millum teir báđar og útvarpsstjóran Niels Juel. Teir vóru so javngamlir. Hřvdu Oskar og Niels Juel livađ, hřvdu teir fylt 90 í nćsta mánađa.
Mangt liggur eftir svágrarnar báđar bćđi í útvarpinum og ađrastađni Í hesum dřgum kemur út ein diskur viđ eldri tćttum og vísum. Har liggur parturin hjá Poul Arna og Oskari ikki eftir. Frálíkt, at hetta er varđveitt og nú verđur komandi framat. Sumt hevur sín uppruna úr Fřlv, annađ úr útvarpinum og upp aftur annađ frá plátuútgávum.
Poul Arne hevur eisini veriđ ítróttamađur. Í hesum ólavsřkutíđum hevđi veriđ skeivt ikki at nevnt. at hann í 1950 var lćrmađur á Gamla Havnarbátinum, tá teir vunnu allar stevnurnar, á ólavsřku frammanfyri Suđuroyingin, Nýggja Havnarbátin, Vestmenningin og Klaksvíkingin.
90 ár eru ikki 90 dagar. Nógv vatn er runniđ í ánni hesi árini, síđani Poul Arne varđ borin í heim 17. juli 1920. Eg ivist ikki í, at Poul Arne viđ sínum bćđi álvarsama og skemtiliga lyndi hevur fingiđ nógv burtur úr lívinum bćđi so og so.
Til lukku viđ degnum og takk fyri mangan pakkan.
Heilsan
Jógvan Arge


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Nýggj byggisamtykt
Í eina tíð hava tekniska deild og tekniska nevnd arbeitt við at gera eina nýggja byggisamtykt fyri Vestmanna Kommunu.
Gamla byggisamtyktin var upprunaliga bert galdandi til 2003, men hevur við ymsum broytingum ávegis tó framvegis verið brúkt.
Vestmanna Bygdarráð samtykti uppskotið til nýggja byggisamytkt á fundi 26. august 2008.
Almenna framløgan var frá 3. til 24. september 2008, og kærufreistin var 3. desember 2008.
Kærur og broytingaruppskot vóru viðgjørd á bygdarráðsfundi 16. desember 2008, og málið varð sent Innlendismálaráðnum 19. desember 2008.
Býarskipanarnevndin kom við sínum áliti tann 16. apríl 2009.
Innlendismálaráðið sendi tann 20. apríl 2009 álitið áfram til Vestmanna Kommunu til viðmerkingar.
Bygdarráðið samtykti á fundi 28. apríl 2009 at taka viðmerkingarnar frá Býarskipanarnevndini til eftirtektar.
Í skrivi, dagf. 2. juli 2009, boðar Innlendismálaráðið frá, at ráðið tekur undir við viðmerkingunum frá Býarskipanarnevndini og ætlar at góðkenna, at byggisamtyktin verður broytt í samsvar við hesar viðmerkingar.
Innlendismálaráðið heitir í skrivinum á kommununa um at senda rættað tekst- og kortskjøl til góðkenningar og átekningar.
Hetta ger kommunan við skrivi dagf. 9. juli 2009.
Við skrivi, dagf. 15. september 2009, og við átekningum sama dag á tekst- og kortskjøl góðkennir Innlendismálaráðið nýggju byggisamtyktina fyri Vestmanna Kommunu.
Skjølini til nýggju byggisamtyktina síggjast sum pdf-skjøl á heimasíðuni undir Bygging og bústaður, Bygging og Byggisamtykt fyri Vestmanna Kommunu.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
LISTAFELAGIÐ 75 ÁR
LISTAFELAGIÐ 75 ÁR23. mars 2016 eru liðin 75 ár síðani LISTAFELAG FØROYA varð stovnað. Í hesum sambandi verður skipað fyri hátíðarhaldi við pallborðsfundi í Listaskálanum mikudagin, tann 23 mars kl. 15.
Pallborð: “Føroysk list seinastu 75 árini, nú og komandi”
Í pallborðinum sita:
Bárður Jákupsson, listamaður, sum leggur fyri við at siga søguna um føroyska list hesi farnu árini felagið hevur starvast
Hansina Iversen, listakvinna, Jóhan Martin Christiansen, listamaður og Solveig Hanusardóttir Olsen, listafrøðingur siga sína hugsan um nútíðar føroyska list.
Kjak um list í framtíðini.
Ábit verður aftaná.
Øll eru vælkomin.
Listafelag Føroya


text:
Jógvan Hugo Gardar
15.03.2017 - 21:41
Atlantic Petroleum hevur selt síni 25 prosent av Orlando-oljuøkinum í bretskum sjógvi. Hetta boðar felagið frá i einum boðum til keypsskálan.
Afturfyri søluna fær felagið ein lítlan part av komandi inntøkum frá økinum, ta olja verður pumpa upp.
Keypari er Decipher Energy, ið yvirtekur kostnaðin við útbyggingini av økinum. Síðani skal felagið gjalda tvey prosent av umsetninginum av teimum fyrstu fimm milliónum føtunum av olju sum verða framleiddar. Aftaná fyrstu fimm milliónir føtini, so fær Atlantic Petroleum 4,35 prosent av allar framleiðsluni.
Mett verður at tað eru millum 8,5 milliónir og 15,3 milliónir føt av olju á Orlano-økinum. Ætlanin er at byrja oljuframleiðsluna í 2018.
Samstundis sum hendan avtalan er komin uppa plass, so hevur Atlantic Petroleum lagt um skuldina í felagnum, so raksturin gerst lættari. Decipher hevur eisini goldið Atlantic Petroleum eina millión dollarar í samband við avtaluna.


text:
[Tíðindastubbin er dagførdur 18. mai, sí viðmerkingar niðast í greinini]
Vit innfluttu fyri 1,6 mia. kr. fyrsta ársfjórðing í ár. Tað eru 250 mió. kr. ella 13% minni enn somu mánaðir í fjør. Tað er serliga innflutningurin av skipum og flogførum, sum er minkaður, og hyggja vit at innflutninginum uttan skip og flogfør, er minkingin 2%.
Innflutningurin av tilfari til byggivinnuna er vaksin mest, meðan innflutningurin av tilfarið til annan ídnað og brennievni eisini er vaksin, tó ikki so nógv.
Tað er minni innflutt til hav- og landbúnað og eisini av rávøru til fiskavirking. Innflutningurin av vørum til beinleiðis húsarhaldsnýtslu er tann sami sum í fjør.
Útflutningurin fyrsta ársfjórðing í ár var væl minni enn í fjør. Vit útfluttu fyri 2,2 mia. í fjør og fyri 2 mia. í ár.
Tað er serliga uppsjóvar sløgini makrelur og sild, sum vit hava útflutt minni av, meðan útflutningurin av svartkjafti er eitt sindur hægri.
Bæði í nøgd og virði er minkingin uml. 35%.
Virðið av útflutta laksinum er eisini minkað, hóast nøgdin er eitt sindur hægri enn í fjør.
Tíðindastubbin er dagførdur 18. mai: Útflutningstalvurnar í tíðindastubbanum vóru tíverri skeivar. Tær eru nú rættaðar, so tær nú samsvara tølini í hagtalsgrunninum.
Dagførd og útgreinað hagtøl um innflutningin og útflutningin eru at finna í hagtalsgrunninum her.


text:
Í gjár var 7. og seinasta umfar í vetrarkappingini avgreitt í Runavík. Henda kapping var samstundis eisini FM í 10 km. Fitt av luttakarum vóru møttir í góðveðrinum, sum vit hava verið vælsignað við næstan allan vetur, kann man róliga siga. Kappingin skuldi vísa seg at gerast sera spennandi og fyri meg serstakliga gleðilig.
Eg havi vant dúgliga í vetur, og er formurin eisini spakuliga vorðin betur. Eg havi luttikið í øllum kappingum í ár, og skal tað eingin loyna vera at eg havi havt míni mál, og har eg náddi eitt av teimum í gjár. Í øllum kappingunum í ár havi eg ikki megna at gjørt nakað við Heina Gregersen, sum hevur verið væl rennandi í vetur. Tá ið vit kappaðist í Suðuroy fyri 2 vikum síðani, gjørdist eg akkurát ov stuttur, men í gjár megnaði eg við blóðsmakki í munninum akkurát at hava Heina 6 sek. aftanfyri meg.
Eg valdi at leggja hart út, í vón um at hetta fór at røkka á mál, men so skuldi ikki verða. Við 7 km var Heini komin upp til mín og legði hann seg framum meg. Eg var sera móður, og eingin ivi um at Heini var tað sama, nú hann hevði arbeitt seg framum meg. Eg valdi at hanga í Heina so hann ikki slapp leysur av mær, og lukku tíð setti hann ferðina niður á seinasta km, hetta gav mær neyðuga luft til at eg kundi seinastu 500 m seta ferðina upp og enda við einum spurti, sum Heini tíbetur ikki svaraði aftur uppá.
Nú er tað langt síðani eg við gleðisýlum eri komin um málstrikuna. Ein sera góð kensla, sum eg vónandi skjótt aftur kann koma at uppliva. Avrikið í gjár rakk til eitt samlað 7. pláss og eitt 2. pláss í veteranbólkinum við tíðini 39 min. og 16 sek.
Næsta kapping verður Flaggdagsrenningin í Havn.


text:
Úrslit frá FK-Cup 2014 í Flogbólti
FK-Cup kappingin hjá yngru deildunum var leygardagin 15. november. Íalt 105 lið høvdu melda til kappingina, sum bleiv hildin í Tórshavn.
Íalt umleið 800 flogbóltsleikarar leiktu flogbólt. Nógvir spennandi dystir vóru leiktir.
Úrslitini frá FK-Cup 2014 hjá yngru liðunum vóru hesi:
Flogbóltsfelagið Fleyr takkar feløgum, íðkarum, áskoðarum og sponsorum fyri eina góða jaliga kapping við nógvum góðum flogbólti. Myndir koma seinni.
Vinarligar heilsanir
Flogbóltsfelagið Fleyr


text:
HTU – Heilsa Trygd og Umhvørvið
Endamál við HTU hjá Runavíkar kommunu, er at skipa heilsu, trygd og umhvørvi fyri starvsfólk í fastar karmar eftir ásetingum frá Arbeiðseftirlitinum.
Arbeiði byrjaði á várið 2013, tá starvsfólk vóru skipaði í trygdarbólkar. Síðani hava trygdarumboð og leiðsluumboð verið á skeið innan heilsu, trygd og umhvørvi.
Málið hjá Runavíkar kommunu er at áhaldandi bøta um heilsu, trygd og umhvørvi á starvsfólkaøkinum og fyri borgarar sum heild.
Nøkur av málunum fyri 2016/2017:
Skipa fyri fyrstuhjálparvenjing á arbeiðsplássunum
Skipa fyri ergoterapeutiskari viðgerð og vegleiðing til starvsfólk innan barnaansingarøkið
Verkseta tilbúgvingarskipan fyri barnaansingarøki
Verkseta tilbúgvingarskipan fyri leiklut hjá Runavíkar kommunu
Mannagongd í samband við Supervision
Mannagong í samband við sjúku
Endurskoða sorgarætlan fyri barnaansingarstovnar
Keyp og uppsetan av tveimum hjartastoytarum
Nøkur av málunum fyri 2015/2016:
At øll nýggj starvsfólk hjá kommununi hava verið á skeið í eldsløkking.
At øll nýggj starvsfólk innan barnaansing fáa skeið í fyrstuhjálp til børn.
At hesi starvsfólkabólkar fáa fyrstuhjálparskeið: húsavørðar, forskúla-lærarar og námsfrøðingar, vaskifólk og bókavørðar.
Keyp og uppsetan av hjartastoytarum at uppseta í Søldarfirði og Rituvík.
Nøkur av málunum fyri 2013/2014:
At øll starvsfólk hjá kommununi hava verið á skeið í eldsløkking.
At øll starvsfólk innan barnaansing fáa skeið í fyrstuhjálp til børn.
At øll starvsfólk innan kommunala verkstaðið, vatnverkið, gravarin og Runavíkar havn fáa fyrstuhjálparskeið.
Keyp og uppsetan av hjartastoytarum til skúlar og ítróttaøki.


text:
Orð og lag: Swangah Dangah
Vers 1.
Steen: Eg forklári poetiskt, eg komi sum penis;
orgasmiskt, fantastiskt, beint út konkret shit,
klókt, akademiskt, eitrandi, kemiskt.
Eg eri harrin, tú ert ein reyvslikkari, Jenis.
Lívið er ein frek bitch, snýtir teg so snedigt,
tí tað er so nógv lort i luftini, sum Elis.
Tað er ringt, og tað er keðiligt, hald teg saman sum tetris.
Klárar tú ikki stríðið, so sit inni sum Cren.
Einki nýtt, men tað er djúpt tá tað sjúka verður brúkt
at forhindra fólk frá sannheitini, og at liva lívið ríkt.
Vísdóms orð á títt borð, tí við pengum og hor
kemur gleðin umborð, men alt skilið fer i sor.
Vit eta ein bita fyri at liva, onnur liva fyri ein bita,
men tað er eingin krisa, bara tú kanst búkin fita.
Finn tær eitt pláss at sita og lurta eftir tí, vit vita
um hel á jørð. Ragnar fortel teimum hvussu vit liva –
Vers 2.
Ragnar: Demoniskt og komiskt, rættari sagt hopleyst,
í skugganum hava vit funnið ljósið við torv og alkoholi.
Fokk átta til fýra, vit fýra átta joints og stýra
okkara shit og blíva við at ríma – ikki fyri tað ríka,
men fyri at fáa fólk at lurta, og spyrja, um tað er ein grund til at smílast,
um tað ikki er Djevulin, sum er við endan og bíðar
eftir tær og mær, og tað er avgerandi hvat tú gert og nær,
tí tú veit ikki, fyrr enn tú ert endaður har,
fólk selja sína sál, fyri at røkka sítt mál –
joina eina kult og fokkin dansa um eitt bál.
Sjúkir leiðarir sum leiða okkum í tað sjúka.
Tað, vit byggja upp, er til teir at brúka.
Tað er okkum teir knúsa, so teir kunnu rúsast
av makt, ímeðan vit ganga í takt, og gera sum verður sagt.
Okkara frælsi er tikið, hvat fokk verður næst?
Vers 3.
Cren: Boðskapurin larmar sum ein 12 gauge (blaauw!).
Pilka høglini úr høvdinum, og so tak av –
tú endar sum ein slava, eitt produkt av, hvat eg var
áðrenn robottar vóru eitt government tilfar.
Global Warfare er alt tað man sær,
heldur ein kúla, enn ein mikrochip í hjartanum hjá mær.
Fongslini fyllast, atmosferan verður fokkað,
so lat eyguni opna, tí hypnosan má stoppa.
Vers 4.
Ragnar: Problemið er systemið! Ren meg,
tað eru klovnarnir á toppinum, sum missa okkara pengar, men vinna premiu.
Pengar; eitt sataniskt meistaraverk! Bara lat inn títt CV,
um tú ert høgt uppií føðiketuni.
Stýrur tú lortinum við kortinum tú ert givin,
ein Jokari við Essinum burdi fokkin verðið sligin.
Men tú veist ikki fyrr, enn tú ert blivin rivin niður
av Satan og gongur blindur runt, sum øll hini.
Vers 5.
Steen: Eg eri púra samdur, líka mikið hvat man gerð
og um man ikki trýr uppá hokus-pokus og gandir.
Fokk tín aldur, alt for ungur og óvandur,
og eitt lætt offur til alt tað, sum hann ger stand her.
Vakna, og fokkin sig stoppa
tí tað fyrsta er egoisma, so tú botnar eitt shot.
Tú verður lokkaður við narkotika, lokkaður við erotika.
(Men verður alt betur?) Eg veit ikki, eg hopi tað!
Alt handlar um pengar, Dollarar, og Euro’s.
Smábørn vilja blíva Al Capone og DiNero.
Tað eg sigi er grót hart, og tí er tað ósmart
at lata Djevulin uppfostra børnini ígjøgnum eitt sjónvarp.
Verði klár til kríggj! (Vit eru klárir til kríggj!)
Og øll sum standa fyri, sleppa at smakka blýggj.
Alt er svart og hvítt, einki okkara, bara mítt!
Fólkini verða snýtt, men hatta er einki nýtt.


text:
KANNING: Granskarar į starvsstovuni hjį Fiskaaling hava higartil havt sera góšar royndir viš einum tóli, iš granskarasetriš iNOVA hevur śtvegaš, og sum higartil mest hevur veriš nżtt til at stašfesta og greina bakteriusamfelųg. Kanningar av slķkum slagi kunnu brśkast til nógvar ymiskar granskingarverkętlanir og tęnastur, sum įvikavist fara fram į Fiskaaling, ella verša veittar av felagnum.
Fyrimunir viš at nżta hetta framkomna tóliš er fyrst og fremst, at allar bakteriur ķ kannašu sżnunum verša eyšmerktar. Taš eru sera nógvar bakteriur kanska heilt upp ķ 98 prosent sum ikki kunnu dyrkast ķ starvsstovubśnaši og tķskil ikki verša funnar, tį sżnini verša kannaši į tķlķkan hįtt.
Kanningar viš framkomna tólinum kunnu tķskil sum heild lżsa bakteriusamfelagiš nógv betri enn viš mįtingum, har dyrking er neyšug. Harafturat sęst eisini lutvķsa bżtiš av teimum ymsu bakteriunum, soleišis at til ber at stašfesta, hvųrjar bakteriur eru rįšandi, og hvųrjar ikki. Į henda er eisini mųguligt at fylgja sżnum av įhuga yvir tķš ella ķ ymiskum stųšum, eins og at sķggja dynamikkin ķ bakteriusamfelagnum. Taš vil siga stašfesta, hvussu lutvķsa bżtiš av bakterium broytist yvir tķš ella ķ mun til ymiskar stųšur.
Sum ķtųkiligt śrslit hava hesar kanningar giviš Fiskaaling betri innlit ķ reinsimannagongdina į slįturvirkjum, og hvųrja įvirkan tęr kunnu hava į góšskuna. Śt frį hesi vitan ber tķskil til at gera mųguligar broytingar til taš betra, har hetta er ynskiligt. Eisini er grundleggjandi vitan um bakteriusamfelųgini į ella ķ rognkelsum og ymiskum ųšrum višurskiftum ķ teirra umhvųrvi nś tųk.
Kanningar eru gjųrdar av bęši villum rognkelsum og rognkelsum, sum eru komin beint śr Ķslandi, eins og av rognkelsum ķ teimum ymsu alibrśkunum. Samanberingar millum ymisk rognkelsi og umhvųrvi teirra saman viš vitanini um trivnaš og sjśku ella felli av mųguligum smittum ella ķgeršum hava giviš eitt sera gott grundarlag at betra um trivnašin hjį rognkelsunum viš ymsum įtųkum.
Bakteriusamfelųgini eru av sera stórum tżdningi, og nógv kann gerast fyri at įvirka bakteriusamansetingina, soleišis at hon ķ mest mųguligan mun er gagnlig fyri eitthvųrt liš ķ aliframleišsluni og ikki til ampa.
Nęrri kunning fęst at vit viš at venda sęr Įsu Jacobsen, granskara į Fiskaaling, asa@fiskaaling.fo.


text:
Tá tú skalt framvið rossi
Soleiðis eigur tú at bera teg at, um tú skalt koyra ella súkkla framvið einum rossi:
Í bili
- Set ferðina niður og koyr framvið við góðari fjarstøðu.
- Sleppur tú ikki framvið, halt fjarstøðu til rossið tilt ú sleppur framvið.
- Ross verða ofta bangin fyri óvanligum ljóðum og lutum, tey ikki kenna. Koyrir tú við eini last, sum skramblar ella flákrar, skalt tú vera serliga ansin.
- Stendur tú still/ur og letur rossið fara framvið, bíða við at spita, til rossið er nakað burturfrá.
- Blenda ljósið niður, tá tú møtir einum rossi í myrkri.
Á súkklu
- Súkklan er at kalla ljóðleys. Tí varnast ross og reiðfólk ikki súkkluna, fyrr enn hon er heilt tætt við. Tað kann fáa rossið at hvøkka og ræðast. Tryggja tær, at ross og reiðfólk vita, at tú nærkast. Rópa á reiðfólkið ella brúka ringiklokkuna.
- Halt fjarstøðu, tá tú koyrir framvið.
- Gev tær far um, um reiðfólkið gevur tær tekin um t.d. at seta ferðina niður ella møguliga steðga.


text:
Sum kunnugt verður stuðulin til MVG av arbeiðsløn lækkaður 1. juli 2010.
Sambært TAKS merkir hetta, at um ein skal fáa tann hægra stuðulin til MVG av arbeiðslønum, tvs. 150.000 kr., skal arbeiðið vera gjørt, rokning send og goldin, áðrenn 1. juli 2010. Somuleiðis skal eisini neyðuga umsóknarblaðið við skjølum vera sent TAKS, áðrenn henda dag.
Tað er sostatt ikki nøktandi bert at hava undirskrivað sáttmála áðrenn 1. juli 2010.
Eftir 1. juli 2010 er kvotan 100.000 kr. í mvg.
Umsóknarblað um stuðul fyri MVG av arbeiðsløn til egnan bústað liggur á heimasíðuni hjá TAKS.


text:
Áseyðatal
vinna14-02-2018 - 17:03 - Jóanis Nielsen
Eyfinnn Magnussen skrivar:
Teir seinastu dagarnar hava vit hoyrt nóg um áseyðatalið í Føroyum. Summir siga, at tað er og høgt, aðrir hald ikki.
Fyri at kunna viðgera hetta evnið á ein skilagóðan hátt, er neyðugt at vita HVUSSU STÓRT áseyðatalið er kring landi. Men hetta grundfakta tekur ongin upp á tunguna.
Á fyrru myndini niðanfyri er eitt kort, sum Umhvørvisstovan hevur gjørt. Kortið vísir, hvussu stórt áseyðatalið er per kvadratmetur í hvørjum haga. Á kortinum sæst, at har minst er á eru:
- 9 ær per kvadratkilometur.
har mest er,eru:
- 172 ær per kvadratkilometur.
Áseyðatali er sostatt rættuliga ymiskt, og tí kunnu vit ikki tosa um áseyðatalið í Føroyum sum einnstáttaður massi, men mugu hyggja eftir hvørjum øki sær.
Hin myndi vísir áseyðatalið er per mørk í hvørjum haga. Tá er munurin ikki so stórur, men hann er framvegis har.
Fleiri upplýsningar finnast á heimsasíðuni hjá Umhvørvisstovuni, á leinkinum:
http://us.fo/Default.aspx?ID=13893


text:
Sáttmálatærtan er útsett í 14. dagar afturat. Seminskvinnan Mette Christensen hevur aftaná 19 tímar samráðingar úttsett verkfallið í 14. dagar. Hetta hendi klokkan fýra í morgun og tískil ongin streyka á hesum sinni í Danmark, men kann setast í kraft tann 8. mai. SáH
Mikukvøldið 18. apríl kl. 20 bjóðar Suðuroyar Fólkafloksfelag til almennan fund á Segl loftinum
Eitt ótal av avgjøldum løgd á vinnuna seinastu tíðina. – Sitandi samgonga hevur lagt eitt ótal av gjøldum á vinnuna. Millum gjøldini, sum samgongan hevur lagt á vinnuna, eru bensin- og dieselavgjaldið á akfør, avgjaldið á smyrjiolju, vektgjaldið á akfør hækkar, heilsutrygdargjaldið, tinglýsingaravgjaldið, umhvørvisavgjald og kringvarpsgjald, sigur Suðuroyar Fólkafloksfelag. – Ætlanin nú er at hækka Les meira…
Heðin Mortensen sett partamanninum Henrik Old skivligan fyrispurning um Smyril
Heðin Mortensen Nr. ???/2018 løgtingsmaður Fyrispurningur eftir Tingskipanini § 52a Fyrispurningur um avsláttur við Strandfaraskipum Landsins, settur landsstýrismanninum í samferðslumálum, Henrik Old (at svara skrivliga eftir TS § 52a) 1. Hvørjum verður avsláttur latin umborð á Strandfaraskipum Landsins? 2. Fáa ferðandi, ið hava rætt til avsláttur, eisini avsláttur av prísinum fyri akfør síni? 3. Um Les meira…
2. viðgerð av uppskoti um broytingar í alilógini v.m. á Løgtingsfundinum ímorgun kl. 10.00
Í morgun tann 16. Apríl kl. 10:00 kemur 2. viðgerð av Løgtinsmálinum um uppskot til løgtingslóg um broyting í løgtingslóg um aling av fkiski v.m. Nógv hoyrðingarsvar eru komin inn, heili 20 í tali og News hevur hugt eftir Hoyringarsvarinum frá Bakkafrost og Luna, Fylgiskjal 02, klikk her: “Ummæli av uppskoti um broytingar í alilógini” Les meira…
Lægsta tal av almennum forsyrgjaðum í 11 ár
Lars Løkke Rasmussen er ein glaður maður. Hetta skrivar hann á sín Facebookvanga í gjárskvøldið: Laveste antal offentligt forsørgede i 11 år! Folk skal ikke gå derhjemme og få løn af det offentlige. Det bliver man som menneske og vi som samfund fattigere af. Danskerne skal arbejde, bidrage til det land, de er en del Les meira…
Ferðsluljós setast upp við Hvítanesvegin í Tórshavn
Ein viðmerking til kjakið um innkomuvegin og ferðsluviðurskiftini í Havnini. Í 20 ár hevur man kjakast um, tað skal vera ferðsluljós ella rundkoyring, har Hvítanesvegurin rakar ringvegin (Við studentaskúlan í Hoydølum). Sitandi býráð ásannaði, at nú mátti avgerð takast og beint eftir, at vit tóku við, bleiv samtykt í Býráðnum at seta ferðsluljós upp. Orsakað Les meira…
Kann ein vátserviettur samanberjast við eitt bað?
Hetta kann væl henda í Klaksvík, tað sum er við at henda á Bornholm. Umsitinigin hjá Klaksvíkar Kommunu er methøg og veksur við risafetum hvørt ár og har tað gongur mest út uppá at fylla meira og meira fólk inn í umsitingina, so at tey eldru og veiku blíva koyrd í eitt síðuspor og har Les meira…
HVÍ GER KVF MUN Á POLITISKUM FLOKKUM?
Opið bræv til Johnny í Grótinum, stjóra í Kringvarpi Føroya Javnaðarflokkurin og Tjóðveldi hava havt sínar landsfundir norðuri í Klaksvík um vikuskiftið, og tað er ikki hissini, sum tíðindatænastan hjá KVF hevur gjørt burturúr. Aftur og aftur hava vit hoyrt, hvussu javnaðarformaðurin er endurgivin beinleiðis úr røðu sínari. Møguliga eru drúgvu røðubitarnir tiknir úr stroymingini? Les meira…
Annika Olsen møgiliga í Løgtingi aftur?
Landspolitikarar sýna onga virðing og fjølmiðlar ongan áhuga í at lýsa ræðuligu støðuna við ferðsluviðuskiftunum inn i Havnina. Á hesum strekki henda lutfalsliga flest ferðsluvanlukkur, vanlukkur við fólkaskaða og enntá við deyða sum fylgju. Men tað valdar tøgn um hesa ræðuligu støðu, og tað er ræðandi. Um onki mungott hendir og Tingið játtar neyðugu upphæddina Les meira…
Fólkafloksborgmeistarin Hans Toft hevur sitið longst sum borgmeistari í verandi løtu í Danmark
Hans Toft borgmeistarin í Gentofte hevur sitið longst sum borgmeistari í Danmark í verandi løtu og hevur hann verið borgmeistari í samfull 25 ár. Fólkafloksmaðurin Hans Toft tók yvir sessin í 1993 og hevur gjørt Gentofte til tað ríkastu kommununa í Danmark og hann er kendur fyri at hava beinini væl plaseraði á jørðini. Hann Les meira…